דיווח שרי הממשלה השלושים-ושתיים לכנסת

מליאת הכנסת – 6.3.13

היו"ר אופיר אקוניס:

אנחנו עוברים לנושא הבא על סדר-היום – דיווח השר לאנרגיה ומים, חבר הכנסת עוזי לנדאו, על פעילות משרדו בממשלה השלושים-ושתיים. מי שמבקש לשאול שאלות את השר לנדאו, יירשם בבקשה אצל מזכירת הכנסת.

בבקשה, אדוני.

שר התשתיות הלאומיות עוזי לנדאו:

אדוני היושב-ראש, חברי הכנסת, משרד האנרגיה והמים הוא בעצם משרד האוצר של הטבע. הוא אחראי לאוצרות האנרגיה והמים, ולדרכה של מדינת ישראל לביטחון ולעצמאות בשני התחומים האלה. המטרה, זה כשאתה כך, באופן ציורי, פותח ברז – שיצאו מים; כשאתה מדליק את השלטר - יהיה חשמל. זה בבית, זה בתעשייה, זה בחקלאות, זה באופן אמין, זה במחיר שהוא סביר, ושזה נכון לקיץ הזה ולעוד חמש שנים, ולעוד 50 שנה. זו נקודת המבט.

מה יש לנו במשרד? יש משק הדלק מצד נגזרות הנפט לסוגיו – אני מדבר על בנזין ועל מזוט ועל סולר. זה לא רק החומר; זה סוגיות כלכליות שקשורות במרווחי שיווק, בתשתיות של צנרת, של מכלים, של מלאים שצריך להחזיק, של תעשייה כמו בתי-זיקוק. יש כל סוגיית המכרות – יש מחצבות אבן, מינרלים, פוספטים, ואני קורא בעיתון גם אורניום שמחפשים. יש הגז הטבעי, שהוא תחום שהולך ומתפתח, ונפט ופצלי-שמן, ומשק החשמל עם אנרגיות קונבנציונליות, אנרגיות מתחדשות, ומשק המים. יש מכונים כמו המכון הגיאולוגי, המכון לחקר ימים ואגמים, מכון גיאו-פיזי.

בדיון הזה היום אני אתרכז בשלושה תחומים, שבהם אני אנסה להדגיש קווים עיקריים של הדברים שנעשו. אני אדבר על משק המים, משק החשמל ומשק הגז הטבעי. המטרה הכללית מעל כולם היא בסך הכול לפרוס רשת ביטחון למדינת ישראל בתחומי האנרגיה והמים. בטווח המיידי והקרוב אנחנו מתגברים על תקלות וכשלים, ובדרך, בסוף העשור הזה ואחריו, המטרה היא להגיע ב-2020 לפתרונות יסודיים יותר.

וברקע הדברים שמלווים את משרד האנרגיה והמים, ראשית – הקמת תשתיות, עניינה בקבועי זמן ארוכים, בין חמש ל-15 שנה להקמת תחנות כוח או להקמת מתקני התפלת מים. ולכן, כאשר אני נכנס לתפקידי וחתכתי סרטים, אלה היו בדרך כלל סרטים שהשר הקודם – כרגע הלוא יושב כאן פואד בן-אליעזר – הוא שהניח את היסודות. וכשאני מסיים את תפקידי, השר שאחרי יגזור סרטים שאני מניח להם את היסודות. ומדוע קבועי הזמן ארוכים? קחו למשל תחנת כוח. רק התכנון, התכנון ההנדסי והביצוע, יכולים לקחת חמש שנים. תוסיפו לזה את כל הליכי התכנון בוועדות המחוזיות, בוועדות המקומיות, עם כל הליכי ההתנגדויות למיניהם והביורוקרטיה הממשלתית, ואנחנו מגיעים למשל – אחת הדוגמאות – שתחנת הכוח D, שהייתה צריכה לקום באשקלון, הוחלט עליה ב-2001, הייתה צריכה לקום ב-2008, ועד היום אינני רואה את סופה ב-2017, 2018.

האתגר במשרד הזה הוא כיצד אנחנו נעזרים במשאבי הטבע של המדינה כדי לשמור על רמת חיים ולהבטיח איכות חיים גבוהה במדינה, כשהפיתוח הוא מאוזן והננו שומרים על ערכי הסביבה.

דברים על משק המים. מהו בעצם הדיווח או ההישג שאני יכול לדווח עליו בקדנציה הזאת? אנחנו עברנו ממשבר ליציבות, והננו בדרכנו מיציבות ליתירות. מה קיבלנו? רק להזכיר, לפני ארבע שנים, כאשר נכנסתי לתפקידי, הייתה זו שנה שחונה קשה במיוחד. אז דובר, באביב ההוא, על עקירת מטעים, על עקירת דשאים, על עקירת גנים. בסך הכול ברקע משק המים שלנו אנחנו ניצבים במדינה שלדוגמה בעשר השנים האחרונות, שבע מתוכן שנים מעוטות גשמים, חלקן שחונות קשות. קיבלנו כ-150, כ-140 מיליון מטר מעוקב ממתקני התפלה שעובדים באשקלון ובפלמחים, אחד בצנרת שנחנך כשנה ומשהו מאוחר יותר. מה עשינו?

אני חושב, שכאן הדבר החשוב – וכשאני אומר, אגב, "עשינו" זה המשרד וזרועותיו. זה עובדי המשרד. אני מדבר על רשות המים, אני מדבר על "מקורות", אני מדבר על מאות ואלפי אנשים. זה המשמעות שאני משתמש בה כשאני אומר עשינו. אם כן, הקמנו מתקני התפלה חדשים והרחבנו את הקיימים. היום מדינת ישראל מתפילה יותר מ-300 מיליון מטר מעוקב מים, ובעוד שנה וחצי עד שנתיים יעמדו לרשותנו 600 מיליון מטר מעוקב מים. המפעלים נמצאים כרגע כבר בעבודה. במילים אחרות, בעוד שנתיים נפתח פה ברז באזור תל-אביב – חברת הכנסת גרמן בהרצלייה – 70% מן התה שנכין יהיה ממים מותפלים. זה בערך ההיקף של הדברים, וזהו הישג חסר תקדים, כי הוא מאפשר לנו להכריז שלכל הפחות בעשור וחצי הקרוב, ב-10–15 השנים הקרובות, מדינת ישראל פתרה את משבר המים. אנחנו עוברים ממצב של משבר ליציבות, ואני מוסיף: אם ירצה השם.

כשמדברים על הקמת מפעלי מים, מתקנים להתפלת מים, זה לא רק המתקן עצמו שעומד – זה אומר צנרת ענפה ביותר שצריכה להוביל אותו, וכיווני זרימת המים במדינה משתנים. זה לא עוד מצפון לדרום, מוביל ארצי; זה מן המרכז צפונה, מרכז–מזרחה, מרכז–מערבה. ולכן, כשאנחנו מתבוננים על מה שנעשה על-ידי המערכות הציבוריות לדורותיהם, זה הישג מרשים, ומדינת ישראל הופכת להיות מדינה שעולים אליה לרגל כדי ללמוד איך לטפל במים.

אני מבקש להדגיש, כשאני מדבר על הפקה או על ייצור של מים, דבר שלא שמנו לב אליו, והשפעתו ניכרת ביותר מבחינת הכמות. אני מדבר על טיהור מים, על טיפול בשפכים ועל השקיה על-ידי קולחין, כלומר שימוש חוזר באותם מים. מבחינה זו האו"ם, שאיננו גוף שהוא חובב ציון במיוחד, פרסם לפני קצת יותר משנתיים דוח, ובדוח הזה הוא מציין שמדינת ישראל מטפלת בכ-90% מן המים, ממי-הביוב שלה, והיא משיבה 70% מן המים האלה לשימוש חוזר.

היום המצב הוא שאנחנו מעל 95% מהמים מטהרים, ומטפלים, ויותר מ-75% מהמים האלה משיבים לחקלאות. במילים אחרות, מבחינת הכמויות, היום מדינת ישראל משתמשת בקולחין מחודשים לחקלאות בהיקפים של קרוב ל-400 מיליון מטר מעוקב. אני מציין במיוחד את המספר הזה, משום שהמילוי החוזר השנתי בממוצע כיום במה שאנחנו משתמשים במדינת ישראל זה בערך 1,200. תשימו לב: בעוד שנתיים יש לנו 1,200 מן השמים, ויש לנו עוד 400 קולחין, יש לנו עוד 600 מים מותפלים, וזה לא סוף הסיפור.

כשאלה הם המספרים, אני מוכרח לומר שאנחנו מתחילים להחזיר את החוב שלנו לטבע. יש לנו, בגלל שנות הבצורת, משיכת יתר של קרוב למיליארד וחצי מטרים מעוקבים מים בשנה. את זה צריך להתחיל להחזיר. זה כמו אוברדרפט מהבנק – אתה אינך יכול להרשות לעצמך להמשיך, אלא להחזיר את החוב שלך.

דגש חשוב בתחום הזה של כל נושא התבייבות מדינת ישראל, מהפכת הביוב, בדגש על הפריפריה. כשהתחלנו, 30% מן הפריפריה הייתה מבוייבת. כיום האחוזים הם קרוב ל-70%. בעוד ארבע, חמש שנים נגיע ל-90% ויותר. מה המשמעות שם? המשמעות היא תקציבית, בסיוע נדיב של האוצר.

אני חייב כאן לומר במפורש שכאן אגף התקציבים עמד לימין הפרויקט הזה. הוגדלו היקפי המענקים, עד כ-80% לפריפריה, בדגש על המגזר הלא-יהודי, בגליל הרחוק וגם בדרום. ועל כן, כשאנחנו רואים את הדבר הזה – ובארבע השנים הקרובות התקציב המוקצה לכך הוא כ-1.2 מיליארד שקל – אני חושב שכאן מדינת ישראל, דווקא מצד שוויון זכויות והענקת תנאי חיים או איכות חיים, שביוב איננו זורם ברחובות, יכולה להזדקף בגאווה ולומר שהיא מעניקה לפריפריה איכות חיים שבתחום זה דומה לאיכות החיים במדינת תל-אביב.

עוד סוגיה בתחום זה היא עניין שיקום הנחלים. אנחנו מתחילים לשקם את מקורות המים הטבעיים שלנו. מדינת ישראל מתחילה להחזיר לנחלים, בתוכנית מסודרת, שמקבלת את ביטויה גם בתוכנית האב למים, שהייתה אמורה להגיע לאישור בממשלה – בגלל הבחירות היא נדחית מייד לתחילתה של הממשלה הבאה, אבל הטבע מוגדר בה כצרכן מים מן המניין, ומתחילים לשקם נחלים.

מילה אחרונה בתחום המים היא בעניין האספקה לשכנינו. מערכות המים שאנחנו מפתחים זה לא רק ייצור מים; זהו ידע, זו טכנולוגיה. יותר מפעם אחת הצהרנו מעל כל במה שנשמח להתחלק עם שכנינו באתגרים, בפתרונותיהם, ואנחנו מאמינים שאספקת מים לשכנים – אני מדבר על הערבים הפלסטינים, אני מדבר על הירדנים, ומעבר לזה – זו אפשרות לפיתוח שגרת חיים שיש אתה דו-קיום, בדרך הארוכה לאמון ולשלום. זאת אמונתנו ובדרך הזו הננו הולכים. זאת תמצית משק המים שחשבתי להביא בפניכם.

עכשיו למשק החשמל. כאן הסיפור, כפי שאנחנו יודעים, מורכב, קשה. גם כאן, כמו במשק המים, קיבלנו מחסור, משק חשמל "על הקשקש", טיפה יותר מ-4% רזרבה, אנחנו צורכים את מה שאנחנו מייצרים. אין תוכנית אב או תוכנית חומש שמקפידים עליה. יש תוכנית, אבל עובדים לפי דברים אחרים, מכל מיני סיבות, אני לא אכנס אליהן – מייד אזכיר, אולי בכל אופן אציין מהי. וגם כאשר נכנסתי לתפקיד הזה, עובדים מתוכנית חירום אחת לשנייה. עבדנו על תוכנית החירום א', של פואד, ואחרי זה נכנסנו לתוכנית החירום ב' שעוד פואד הניח את יסודותיה.

אבל כשמתבוננים על המשק הזה – רק ראו את מספר הרגולטורים שעוסקים בכל מה שקשור, יש להם יד ניכרת בפיתוח משק החשמל. אנחנו מדברים על רשות החברות ועל אגף התקציבים, הממונה על השכר, רשות ניירות ערך, הגנת הסביבה, החשב הכללי, רשות החשמל, מינהל החשמל – שזה אצלי במשרד – הממונה על ההגבלים העסקיים, וכל אחד מהם הוא בעל סמכות, הוא בעל עצמאות בתחומו, ובמקרים רבים אין תיאום וכל אחד יכול לקחת כל פרויקט ופשוט לתקוע אותו.

פרויקט D, חשוב ביותר, תחנת כוח באשקלון, הפרויקט הזה נתקע שנים ארוכות. וכשאנחנו לעתים מדברים על חוסר משילות בגלל שיטת הבחירות – אני רוצה להסב את תשומת לב חברי הכנסת לנושא שהוא כבד ביותר, והוא חוסר המשילות, משום שממשלה איננה יכולה להביא לביצוע מדיניותה נוכח המבנה של הפקידות הממשלתית של הרשויות הממשלתיות וניגודי האינטרסים לעתים בין המשרדים.

אפרים קישון כתב פעם בסיכום: זו הארץ שלי – זו הייתה פתיחה ל"באחד האמשים", הוא כתב: זו המדינה היחידה בעולם שלא מחכה לנסים – מתכננים עליהם. זהו, זה התחום שבו אנחנו נמצאים.

עכשיו, כמה דוגמאות מן התחום הזה. יצרני חשמל פרטיים – התקבלה החלטה עוד ב-1996 שמוכרחים לפתוח את המשק הזה לשוק הפרטי, וכבר 16 שנים אנחנו או-טו-טו נמצאים שם. זה הפך להיות מין מעשיה שפעם דבר כזה יקרה ורוב הסיכויים שלא בימינו.

אנרגיות מתחדשות – הממשלה החולפת קידמה את זה בתור רעיון חדש לקראת סיום כהונתה.

התייעלות אנרגטית – גם כשמדובר על התייעלות אנרגטית, מהו בעצם הדבר הזה? אני פחות מתוחכם, נוקט לשון פשוטה, זה בעצם חיסכון בחשמל מבלי לפגוע ברמת החיים.

מה עשינו? וכשאני אומר מה עשינו, אני מדגיש: מטרת-העל. מטרת-העל שלנו בתחום הזה זה 20 ב-2020. מתגברים על התקלות הנוכחיות ובונים מערכת, כדי שנצא מן התקלות האלה, והסיפור הוא פשוט: 20 ב-2020, זה אומר שבסוף העשור הזה יש לנו 20% רזרבה בדמות 20,000 מגוואט מותקן, 20% התייעלות אנרגטית ו-10% אנרגיות מתחדשות.

מה עשינו? אמרנו ליצרני החשמל הפרטיים, נטפל ברגולציה, רוצו לשטח. הסרנו חסמים, האורות אצל הצוות שלי, בלשכה שלי, דלקו עד שעות מאוד מאוחרות, 24/7, אני אגיד, 24/6 – אנרגיות מתחדשות, נקבעה מדיניות שהפכה להחלטת ממשלה.

התייעלות אנרגטית – הממשלה קיבלה את התוכנית הלאומית שהמשרד ומקצועניו הכינו, וגם רואים פירות. מה הפירות?

בתחום האנרגיות המתחדשות – אני מוכרח לומר שמי שרוצה לראות שדה סולארי ראשון, יכול היום לצאת לקטורה ולראות את השדה הסולארי הזה שם. אבל אם מתבוננים כרגע גם בלוח הזמנים הנוכחי, עד דצמבר האחרון עודכנו יותר מ-200 מגוואט של אנרגיות מתחדשות. עד דצמבר של סוף השנה הקרובה צפוי המספר הזה לגדול בערך פי שלושה. אני מדבר על רישיונות מותנים שכבר נמצאים במערכת ונמצאים לתרגום של ביצוע בשטח. ובשנת היעד 2014, 2015, צפויים להיות מותקנים כ-1,200 מגוואט סולארי. אני רוצה כאן להדגיש שפה אנחנו נעמוד בערך בכ-90% משנת היעד הזו של 2015, אבל בשנת היעד של 2020 אנחנו נעמוד.

בתוכנית הזאת, חשוב לי עוד לציין שהוקצה תקציב מיוחד לפעילותו של המדען, המדען הראשי במשרד, כדי שיוכל לתגבר ולתמרץ טכנולוגיות ישראליות באמצעות מתקני חלוץ והדגמה.

הנושא של יצרני חשמל פרטיים – בתחום הזה ניתנו רישיונות מותנים ליצרני חשמל פרטיים בהיקפים של יותר מ-3,000 מגוואט. רק כדי לתת פרספקטיבה, כיום כושר הייצור המותקן של חברת החשמל הוא 13,000 מגוואט. ניתנו כבר לתחום הפרטי כ-3,000 ויותר רישיונות מותנים, כלומר, חבר'ה שצריכים להיכנס לשטח ולהתחיל לעבוד.

אבל מה שחשוב יותר, שיותר מ-2,100 מגוואט נמצאים כרגע בעבודה. תחנת OPC בהיקף 440 צריכה היתה להתחיל את העבודה כבר בינואר. זה נדחה לאפריל, זה אולי יידחה למאי, אבל זה מאחורי הפינה, מחכים להם בקיץ.

תחנת "דורעד" בהיקף ניכר של 840 מגוואט אמורה להיות מוכנה לקראת סוף השנה, תחילת השנה, לכל המאוחר בקיץ הבא. ויש תחנה נוספת, "דליה", עם 880 מגוואט, היא צריכה לעמוד לרשותנו ב-2015. סך הכול היקף של יותר מ-2,000 מגוואט. זהו הישג מרשים של פעילות השוק הפרטי במדינת ישראל.

אני מבקש להוסיף שהוענקו רישיונות קבועים בהיקף של 400 מגוואט למתקנים בשיטה של קו-גנרציה, וכן של כ-600 מגוואט למתקנים בשיטה של אגירה שאובה.

רק כדי לרוץ, משום שהזמן, כך אני רואה, מתחיל להתקדם - - -

היו"ר אופיר אקוניס):

ויש הרבה שואלים, אגב, אדוני השר.

שר האנרגיה והמים עוזי לנדאו:

בבקשה?

היו"ר אופיר אקוניס):

נרשמו לך הרבה מאוד שואלים.

שר האנרגיה והמים עוזי לנדאו:

שואלים, זה הזמן שלהם, אני אבל רוצה להציג את זה - - -

היו"ר אופיר אקוניס):

אני מציע שמי שרוצה ולא נרשם - - -

שר האנרגיה והמים עוזי לנדאו:

אני רוצה להציג את קווי היסוד של מה שנעשה, ואני רואה שהשלד עצמו, שחשבתי שיהיה מהיר יותר, הוא מתעכב.

מילה אחת על התייעלות אנרגטית – מהי בעצם ההתייעלות האנרגטית? אם עד עכשיו דיברתי על מתקנים לייצור חשמל, תחנות כוח למיניהן, או בדמות אנרגיות מתחדשות, אלה פועלים בצד ההיצע; התייעלות אנרגטית פועלת על צד הביקוש.

איך אנחנו מצד אחד איננו מוותרים על רמת החיים העולה כל הזמן, אבל באותו זמן ממש משתמשים בפחות חשמל? כך פרפראזה על מה שפעם נאמר: אותו עמל – פחות חשמל. בסיכומו של דבר, הקוט"ש הירוק ביותר הוא זה שאיננו בונים, זה שלא צריך לייצר אותו.

לפני ארבע שנים המשרד התחיל עם תקציב של 6 מיליון ש"ח, שעלה לתקציב של 24, ובסיכומו של דבר אושרה תוכנית ממשלתית כוללת בהיקף של 600 מיליון מטרים – 600 מיליון ש"ח. האוצר בטח רצה לתת לי 600 מיליון מטרים מעוקבים במקום המיליונים, אבל אני מדבר על 600 מיליון שקל, כאשר מתוך זה לרשות המשרד עומדים 300. רק דוגמה אחת לדברים שעשינו – יצאנו לסדרה של מכרזים למתקני חשמל מסובסדים. אני מדבר על מקררים, אני מדבר על מזגנים, אני מדבר על נורות חשמל שמסוגלות לייצר את אותה תפוקה בהשקעה הרבה הרבה יותר קטנה. התחלנו עם מכרזים שפנו תחילה למשפחות מעוטות יכולת, אל מי שהיו צריכים הבטחת הכנסה, ואחרי זה הבאנו את זה לסבסוד מוצרים בהיקף של 30%. עד סוף השנה הנוכחית, 2013, יסובסדו כ-140,000 מקררים לאוכלוסיות השונות, כ-55,000 מזגנים וכמיליון נורות, והיד עוד נטויה. חשוב להדגיש שבפרויקטים האלה איננו חוסכים רק אנרגיה, אלא זה משנה באורח תודעתי את הדרך שבה האדם חושב. אתה לא רק חוסך כ-500 שקל בחשבון החשמל כל שנה עם מקרר חדש. אתה לא רק חוסך כ-800 עד 1,200 שקל בקנייה של המקרר, אתה מתחיל לחשוב במושגים של חיסכון. את התוצאות האלה הננו כבר רואים בשטח.

נקודה חשובה בתחום החשמל היא פרויקט שישראל מעורבת בו כרגע יחד עם קפריסין לבדיקת פרי היתכנות של כבל חשמלי בינינו לבין קפריסין. קפריסין מתכננת כבל חשמלי מקפריסין ליוון דרך כרתים, ואנחנו מבקשים להתחבר אליהם בכבל חשמלי. הדבר הזה יאפשר למדינת ישראל לא רק לקבל גיבוי דו-צדדי, כלומר שכשאצלנו יש נפילה בהיקף של 2,000 מגה-ואט, נוכל גם אותם לתגבר בתחום הזה, אלא ישראל חדלה להיות – היה והפרויקט הזה יתממש – אי אנרגטי. אנחנו מחוברים לאירופה. יש לזה חשיבות אנרגטית, יש לזה גם חשיבות פוליטית. ואני אוסיף – בחשמל, כמו במים, בהיקף היתירוּת או הרזרבה שתהיה לנו נוכל גם כן לסייע לשכנינו ברשות הפלסטינית ולשכנינו בירדן. עד כאן הערותי למשק החשמל.

הערות אחרונות הן למשק הגז. אני מוכרח לומר שתגליות הגז של מדינת ישראל הן לא פחות ממנוע הצמיחה הפוטנציאלי החשוב ביותר מאז הקמת המדינה. זו משמעות דברי מר סטנלי פישר, נגיד בנק ישראל, שלא מזמן עדכן את תחזית הצמיחה של המשק מ-2.8% ל-3.8%, בעיקר בגלל הפקת הגז מ"תמר". 1% שלם בצמיחה. עם ישראל גילה בים התיכון אוצר, אוצר בלום. פיתוחו פותח בפנינו את הדרך לעצמאות אנרגטית. מאחורי המילים האלה "עצמאות אנרגטית" ניצב מקור דלק חשוב לא רק לחשמל, אלא לפיתוח תעשיות חדשות, להחלפת דלק ותחליפיו לתחבורה, לפיתוח תעשיות חדשות מבוססות-גז, אבל לא פחות מזה – לסביבה שהיא שונה, לחשמל שהוא יעיל, לחשמל שהוא זול יותר ולאוויר שהוא נקי וצלול יותר.

בתוך הנושא הזה של משק הגז, הפרויקט האחד החשוב ביותר, הלאומי החשוב ביותר בין הפרויקטים הרבים החשובים במשרד, זה הפרויקט שמביאים את הגז הטבעי למדינת ישראל. משרד האנרגיה והמים מביא את הגז הטבעי למדינת ישראל. יש סדרה של פרויקטים שקשורים במונח הזה, אבל החשוב מכולם ברגע זה הוא חיבורו המהיר של מאגר "תמר", זה המאגר שאנחנו מצאנו, אל צנרת הגז של ישראל – וזה אמור להיות כבר באפריל הקרוב, אדוני היושב-ראש, בחודש הקרוב. ואז נתחיל לבסס את התעשייה שלנו על גז טבעי כחול-לבן. זה יהיה משחק חדש לגמרי, וחשיבותו במיוחד נוכח ההסתמכות הקודמת של מדינת ישראל על הגז ממצרים, שפסק. כאן – גז שלנו, שנוכל לשלוט ביתר קלות על אספקתו ועל תכנונו.

הגז הזה נתגלה בשלהי כהונתו של השר פואד בן-אליעזר; הוא הותיר לנו את הירושה החשובה הזאת, ואותה צריך היה לפתח. אני רוצה להדגיש שזהו פרויקט שאפתני, שעולה בין 3 ל-3.5 מיליארד דולר, ופיתח אותו השוק הפרטי. הוא נעשה בזמן חסר תקדים של כארבע שנים מרגע גילוי השדה ועד תחילת זרימת הגז – כך אנחנו מקווים.

היו"ר אופיר אקוניס:

אדוני, האם יש השקעות ממשלתיות בפרויקטים הללו?

שר האנרגיה והמים עוזי לנדאו:

לא, לא.

היו"ר אופיר אקוניס (הליכוד ביתנו):

אין השקעות ממשלתיות.

שר האנרגיה והמים עוזי לנדאו:

אפס השקעות ממשלתיות. מדינת ישראל חיפשה, חיפשה, יותר מ-500 קידוחים עשתה. עד שלא הגיע מומחה מהשוק הפרטי – אני מדבר על "נובל אנרג'י" – לא מצאנו ממש.

היו"ר אופיר אקוניס (הליכוד ביתנו):

כלומר, כאשר זה היה פרויקט ממשלתי, לא נמצאו תגליות, ואילו כאשר זה עבר להיות פרויקט פרטי, נמצאו תגליות ענקיות.

שר האנרגיה והמים עוזי לנדאו:

אתה צריך מומחה.

היו"ר אופיר אקוניס (הליכוד ביתנו):

ואז באו כל מיני אנשים וביקשו 80% מההכנסות, באיזה מין תפיסות מוזרות.

שר האנרגיה והמים עוזי לנדאו:

בוא נניח כרגע את הדברים האלה. אני לא רוצה כרגע להיכנס לוויכוחים.

היו"ר אופיר אקוניס (הליכוד ביתנו):

זה היה ויכוח שהיה קיים בכנסת היוצאת.

שר האנרגיה והמים עוזי לנדאו:

זה היה ויכוח חריף, קשה.

היו"ר אופיר אקוניס (הליכוד ביתנו):

ויכוח חשוב ביותר.

שר האנרגיה והמים עוזי לנדאו:

אני רוצה כאן כרגע לציין פרויקט אחד נוסף - - -

תמר זנדברג (מרצ):

- - - ועדה שניסתה למנוע - - -

היו"ר אופיר אקוניס (הליכוד ביתנו):

אני מציע לך לקרוא את הפרוטוקול של אותה ישיבה.

תמר זנדברג (מרצ):

- - -

היו"ר אופיר אקוניס (הליכוד ביתנו):

אה, את גם שיחקת אותי, אם אינני טועה.

שר האנרגיה והמים עוזי לנדאו:

אני כבר רואה שמתחילים פה לחדד את הלשונות. אני אשמח להיכנס לנושא הזה.

היו"ר אופיר אקוניס (הליכוד ביתנו):

אבל מה לעשות, שבסוף כבוד השר ואני היינו בצד הצודק. אתה יודע שעשו עלינו הצגה?

שר האנרגיה והמים עוזי לנדאו:

בבקשה?

היו"ר אופיר אקוניס (הליכוד ביתנו):

חברת הכנסת זנדברג המחיזה הצגה וגם יצא ספרון שמתבסס על ישיבה דרמטית של ועדת הכלכלה. אתה לא היית בישיבה.

תמר זנדברג (מרצ):

שלחתי לך אותו - - -

היו"ר אופיר אקוניס (הליכוד ביתנו):

קיבלתי, אני מאוד מודה לך. הוא אצלי בספרייה במקום של כבוד.

שר האנרגיה והמים עוזי לנדאו:

חברת הכנסת זנדברג, אני מניח שנקבל התקלות מהאגף. אני מודיע שאני אקבל את זה בשמחה רבה. על כל שאלה תשובה, לא תמיד הכי טובה, אבל אני מבטיח שכאן יש תשובות טובות.

היו"ר אופיר אקוניס (הליכוד ביתנו):

חברת הכנסת זנדברג נרשמה. היא השואלת השלישית.

שר האנרגיה והמים עוזי לנדאו:

הפרויקט השני החשוב שעסקנו בו היה פרויקט של המצוף הימי. אני מדבר על הפרויקט של המגשר הימי, של המצוף. זהו פרויקט שהסתבר – בהסתבר שנפסקה אספקת הגז ממצרים, ההנחיה היתה לכל אנשי המשרד, לאנשי רשות הגז, לאנשי חברת החשמל, לאנשי נתג"ז, לבנות בזמן שיא מגשר ימי, מצוף, שבו תוכל מדינת ישראל לייבא גז טבעי ולחבר את האנייה שתגיע אל מערכת הגז הארצית, אל מערכת ההולכה.

התפקיד הראשון של הפרויקט הזה היה לגשר על פרק הזמן בין ההפסקה של הגז ממצרים ודלדול המקורות שלנו ב"ים תטיס" ועד שיגיע הגז מ"תמר". אבל החשיבות של הפרויקט הזה היא שגם לאחר שתהיה לנו המערכת שתזרים גז, הוא צריך להיות גיבוי אופרטיבי. לא לשכוח: היה ותהיה תקלה בצינור – וישראל מחוברת בצינור יחיד לים – צריך גיבוי מסוים. הוא גיבוי חלקי – אופרטיבי, חשוב – רחוק מלהספיק. אני אומר: רחוק מלהספיק.

היו"ר אופיר אקוניס (הליכוד ביתנו):

כבוד השר, כרגע לא מגיעה אפילו טיפה אחת ממצרים? כלום, אין אספקה.

שר האנרגיה והמים עוזי לנדאו:

ממצרים אנחנו לא מקבלים, לצערי, שום טיפה.

היו"ר אופיר אקוניס (הליכוד ביתנו):

מאז פרוץ ה"אביב".

שר האנרגיה והמים עוזי לנדאו:

הפרויקט הזה בוצע במהירות שיא. אני חושב שכאן ראויים לברכה מיוחדת ראש ראשות הגז הטבעי במשרד, שוקי שטרן ואנשיו, חברת החשמל ועמה היושב-ראש הנוכחי, יפתח רון טל, והמנכ"ל אלי גליקמן. לפניהם היו יושבי-ראש קודמים שהיו קשורים בפרויקטים האחרים והם ראויים לברכה רבה – מוטי פרידמן ועמוס לסקר.

אבל חשוב כאן לציין גם את הגורמים הנוספים האחרים שיכולים היו לעכב אבל נרתמו בגלל היות פרויקט זה פרויקט חירום. אני מדבר על הוועדה המחוזית במחוז הצפון, על משרד התחבורה, על הגנת הסביבה, על מערכת הביטחון וצה"ל ורשות החשמל, ולא פחות מזה משרד האנרגיה האמריקני שבא וסייע לנו גם כן בפרויקט החשוב הזה.

פה גם כדאי לראות דבר שהוא יוצא דופן. אני חושב שזו הזדמנות נדירה שבה שר זוכה לראות כיצד הוא משלים פרויקט שהוא החל בו, עם איתור הבעיה, עם מציאת פתרון, עם החלטה לביצוע ולבסוף גם עם גזירת הסרט. אני שואב ממנו תקווה לכך שדברים דומים ניתן לבצע גם בעתיד.

נדמה לי שבתחום הזה של הגז הטבעי צריכים עוד לאזכר שני דברים. דבר אחד הוא שישנה מערכת חלוקה של הגז. אדוני היה ראש העיר בדימונה, ויש שני מכרזים שהמשרד כבר הוציא שצריכים להוביל את הגז, שאתה מקבל אותו מן החוף אל הערים בשטח – אל אופקים, אל דימונה, אל נתיבות, אל שדרות ואל כל המקומות האלה, ולא פחות מזה גם לצפון הארץ. שני מכרזים גם שם. מי שזוכר את מה שקרה בפרשת "פניציה" בנצרת-עילית המפעל יכול היה להמשיך או ליפול אם יגיע אליו גז או לא. כאן המשרד התגייס, ואני חייב לומר שפה צריך תודה גם לאנשי נתג"ז, גם לאנשי רשות הגז, על העבודה החשובה שעשו. כשאני מדבר על נתג"ז אני מדבר על היושב-ראש רוני חיימובסקי ואני מדבר על המנכ"ל שמואל תורג'מן - - -

היו"ר אופיר אקוניס:

הבעיה הייתה, נדמה לי, לאופקים ולא לדימונה. - - -

מאיר כהן (יש עתיד):

לא.

שר האנרגיה והמים עוזי לנדאו:

בעיה ספציפית, גם לדימונה. זה צריך להביא הנה. אבל, אופקים הייתה בעיה מעניינת.

מאיר כהן (יש עתיד):

גם ל"פניציה ירוחם".

שר האנרגיה והמים עוזי לנדאו:

סליחה?

מאיר כהן (יש עתיד):

גם ל"פניציה ירוחם".

שר האנרגיה והמים עוזי לנדאו:

בעיקר ל"פניציה ירוחם". "פניציה ירוחם" צורכת הרבה אנרגיה, והמתקן הזה נמצא בשלבים של התקדמות ל"פניציה".

מאיר כהן (יש עתיד):

התקדמות טובה.

היו"ר אופיר אקוניס:

תודה לאל.

שר האנרגיה והמים עוזי לנדאו:

אבל, מה שקרה באופקים הוא ששם היה מתקן, למשל, מפעל "שניב" שמשתמש בגז לצורך ייצור נייר.

היו"ר אופיר אקוניס:

נכון.

שר האנרגיה והמים עוזי לנדאו:

הוא צריך היה להתחרות עם מפעלי "נייר חדרה", שקיבלו גז משום שהם היו מחוברים למערכת ההולכה.

היו"ר אופיר אקוניס:

כי היו קרובים לצלחת.

שר האנרגיה והמים עוזי לנדאו:

אבל מה שקרה הוא שבגלל הפסקת הגז ממצרים בסוף היו תנאי התחרות שווים, כי לזה לא היה ולזה לא היה, ועכשיו "שניב" צריכים להיכנס לתוך התמונה הזאת, ולא פחות מן הכול.

היו"ר אופיר אקוניס (הליכוד ביתנו):

נפתרה הבעיה באופקים, אדוני.

שר האנרגיה והמים עוזי לנדאו:

אני מקווה שנפתרה הבעיה.

החשיבות הלא-פחות חשובה של הגז היא גיאו-פוליטית. אנחנו גם כאן בונים עצמנו כך שנוכל לייצר אותו לשכנינו הפלסטינים, לירדן, ואפשר לנוספים. פה אנחנו מדברים לא רק על הגז עצמו אלא גם על נגזרותיו. מים מותפלים צריכים אנרגיה – זה גז; חשמל, אם ירצו לרכוש מאתנו – זה אנרגיה, זה גז. על כן, גם כאן אני מוכרח לומר שהמשרד הזה יכול להיות משרד מפתח לגבי כל מה שקשור בבניית שגרת חיים עם שכנינו, שבעתיד היותר-רחוק תוביל אותנו עמהם, אני מקווה, לדו-קיום ומשם לשלום.

ישנו עוד דבר אחד: קביעת מדיניות בתחום הזה. עד עכשיו דיברנו על כמויות. ראש הממשלה ואני מינינו את ועדת צמח. צמח זה שם המנכ"ל במשרדי, והיא צריכה לעסוק לא רק בכמויות אלא היא צריכה גם לתת תשובות למדיניות שמדינת ישראל תקבע שתבטיח תחרות, שתבטיח את ענייני הסביבה, שתבטיח מקסימום תועלת למשק, שתבטיח ביטחון אנרגטי. אני מדגיש את המילים "ביטחון אנרגטי". קודם כול, נקבתי וציינתי קודם שישראל מחוברת למערכת הזאת בצינור אחד בלבד. זה צריך לגרום נדודי שינה לכל שר שמופקד על הנושא הזה. מוכרחים להגיע במהירות לצינור שני שמחבר את ישראל אל הגז בים, ואחר כך לצינור שלישי. איך קובעים מדיניות שתביא אותנו אל כל אלה? אלה, מתוך ההמלצות של ועדת צמח. הן היו אמורות להגיע לממשלה בנובמבר האחרון. בגלל הבחירות, הדבר הזה יידחה. אני מקווה שמייד לאחר שהממשלה תקום, נעסוק בדברים האלה.

כל מה שנותר לי עתה הוא פשוט להודות עוד למי שלא הודיתי לו. את הדברים האלה מקדם המשרד, שבראשו המנכ"ל שאול צמח: ראש מנהל החשמל – ד"ר יהודה ניב; את רשות הגז על אנשיה ובראשה שוקי שטרן כבר ציינתי; מנהל אגף אוצרות הטבע שמופקד על המכרות ועל הנפט והגז הוא יוסי וירצבורגר; הממונה הנוכחי על הנפט הוא יוסי ורשבסקי, סשה ורשבסקי, אבל לפניו – ד"ר יעקב מימרן, שיד לו רבה בפיתוח הנפט; היועצת המשפטית, דרורה ליפשיץ – אני מוכרח לומר שעם כל מה שיש בעיות לא מעטות עם מערכת המשפט במדינה, בתקלות שהיא מעמידה על פיתוח המשק, יש למשרד האנרגיה והמים יועצת משפטית מעולה; בראש אגף שימור והתייעלות אנרגיהאדי בית-הזבדי; בראש מנהל הדלק והגז חן בר-יוסף, ומדען ראשי, ד"ר שלמה ולד; בראש האגף לתכנון ולכלכלה הגברת נופיה בכר. כל אלה ואנשיהם, אני מסיר בפניהם את הכובע ואסיר תודה על מעשיהם; ברשות החשמל הגברת אורית פרקש-הכהן; בתשתיות, נפט ואנרגיה או תש"ן היושב-ראש יואב סרנה והמנכ"ל רפי טטרקה. אני רוצה להדגיש שאני מדבר על תשתיות נפט ואנרגיה. אם התגברנו על בצורת החשמל הקיץ הזה, אף-על-פי שלא היה גז, זה משום שמדינת ישראל מתחה עד הקצה, עם האנשים הללו מתש"ן, את תשתיות הצנרת, את תשתיות המכלים, והצליחה להביא לכך שלא יהיו תקלות חשמל.

אחרונים-אחרונים חביבים, אני מבקש להודות לאנשי הלשכה שלי: לסמדר בת-אדם; שהייתה ראש המטה, לעליזה סיקירסקי – ראש הלשכה; ליונתן פרידמן, שהוא המומחה בנושא האנרגיה ולמי שהחליפו, נתי בירנבוים; לירון בן-צור וחן בן-לולו ואיליה טורקוט, וויקי ליטבק – כולם יועצים בכירים ויועצים. וכמובן, אני מבקש להודות גם לחן בן-לולו ועופרי בן-פורת על שירותם הנאמן. מי שלידם זו לימור אלמקיס, מרב בן-נחום, איקה זקן, שירה פרוקופץ, שירלי בראשי ושני תמיר. מי שתמיד עמי במכונית ועוזרים בכל דרך הם יניב פרחן וראובן גישגוש.

אני מבקש מכל ראשי היחידות שאת תודותי העמוקות עם סיום הקדנציה יעבירו עד אחרון אנשיהם. ואני מבקש להודות לכולם, אנשי לשכתי, שאפשרו את העבודה הזאת.

תודה רבה, אדוני היושב-ראש.

היו"ר אופיר אקוניס:

תודה לך, אדוני השר.

אני אתחיל עכשיו את סדרת השאלות, ורבים נרשמו. אני אבקש מכל אחד שאלה אחת ולא נאום. אדוני, ברשותך, כיון שאנחנו עומדים גם לעסוק בנושא החשוב של יונתן פולארד, אני אבקש גם ממך תשובות ענייניות וקצרות. אני גם סוגר את הרשימה עכשיו. מי שרוצה עוד ולא נרשם – נא להירשם עכשיו. ולא, אחרונת הדוברים תהיה חברת הכנסת רוזין.

ראשון השואלים, חבר הכנסת רונן הופמן, בבקשה, אדוני. אחריך חבר הכנסת מיקי רוזנטל, ואחריו חברת הכנסת תמר זנדברג.

רונן הופמן (יש עתיד):

אדוני יושב-הראש, כבוד השר, הוועדה לתשתיות לאומיות, הוות"ל, דוחפת מזה זמן רב להקמת תחנת כוח מבוססת גז באזור התעשייה באר-טוביה–קריית-מלאכי. התחנה מתוכננת לקום בצמידות למפעל לייצור דשנים עתיר חומרים מסוכנים ובכלל באזור עתיר חומרים מסוכנים. למיטב הבנתי, ההחלטה עומדת בניגוד לעמדת משרד הבריאות, כפי שהובאה במכתבו של ראש שירותי בריאות הציבור, שקבע כי אין להקים תחנת כוח בסמיכות לריכוזי אוכלוסייה מבלי שנעשה תסקיר בריאות ומבלי שתתקבל הוכחה ברורה לכך כי לא קיים סיכון לאוכלוסייה. שאלתי היא: האם אכן יש הצעה לתסקיר בריאות שכזה והאם משרדך אכן דוחף את תחנת הכוח מבלי שיהיה תסקיר כזה?

היו"ר אופיר אקוניס:

תודה.

שר האנרגיה והמים עוזי לנדאו:

נושא כללי, בעיה כללית. כולם במדינת ישראל רוצים גז. אין מי שאיננו רוצה בכך. יש בו, כפי שאני מציין, לא רק תרומה גדולה מבחינה כלכלית – יש בו תרומה ענקית מבחינה סביבתית. אבל מה קורה? אף אחד לא רוצה שהמפעל יהיה לידו. לפעמים אתה מקיים ביקורים בחו"ל, ואתה רואה מפעלים לייצור חשמל על בסיס גז שנמצאים סמוך לשכונות מגורים. אתה רואה את הדברים האלה. כל ההליך שהיה קשור בתחנת IPM בבאר-טוביה היה הליך שהוקפד ביותר לגבי כל מה שקשור בהליכי התכנון המפורטים ביותר, שעל-פיהם כל מי שיש בידו סיבה טובה להתנגד והאינטרס שלו נפגע, אישי או ציבורי, המקום הוא לבוא ולהציג את האינטרס הזה.

אני אינני מעלה על דעתי שאם יש סכנה בריאותית, או יש סכנה בטיחותית או ביטחונית – במילים אחרות, אם קורה משהו למקום הזה, והתושבים הגרים במקום ייפגעו בגלל פיצוץ, שדבר כזה יעבור.

אין זה בסמכות המשרד שלי להיכנס לכל הסוגיות האלה. אנחנו נכנסים באותה נקודה שבה אנחנו אומרים: אם הדבר הזה דרוש, אם הדבר הזה צריך, אם יש מקום ראוי, אם יש משקיע שניתן לסמוך עליו – ועכשיו, על-פי כל ההליכים זה תפקידה של הוועדה המחוזית, ואחרי זה הוות"ל.

התהליכים האלה קיימים. אם מי שממונים על הביטחון, מי שממונים על הבריאות, אינם אומרים שהדבר הזה בלתי אפשרי, זה יעבור, וההליכים הם הליכים רגילים כמו בכל חברה דמוקרטית. תודה.

היו"ר אופיר אקוניס:

תודה. בבקשה, חבר הכנסת רוזנטל.

מיקי רוזנטל (העבודה):

כבוד השר, בהמשך לשאלה הקודמת, האם באמת נבחנו ברצינות חלופות ימיות – כמו שיש באירלנד, למשל – חלופות ימיות לעיבוד הגז טרם הכנסתו לשטח המדינה, כשיש כמובן הסכמה על הצורך המהיר להזרים את הגז?

הדבר השני הוא בעניין האנרגיות המתחדשות. אמרת שאנחנו קרובים מאוד ליעד בשנת 2014. אתה יכול למסור לנו נתונים? כי לפי דעתי אנחנו רחוקים מאוד מהיעד שהממשלה עצמה הגדירה. תודה.

היו"ר אופיר אקוניס:

תודה.

שר האנרגיה והמים עוזי לנדאו:

אני אתחיל לגבי חלופות ימיות לגז. אני חושב שאחד הפתרונות שמדינת ישראל צריכה לקדם בנושא תשתיות בכלל זה הקמת איים מלאכותיים בים. זה דבר שצריך להיות בזהירות רבה – לנושא מתקני כוח, למתקני תשתית, למתקני טיהור שפכים, לשדות תעופה. אחת הסיבות היא שאין לך מקומות די הצורך ביבשה.

זה לא יכול לבוא כרגע על חשבון המתקן שצריך לקום בבאר-טוביה. באר-טוביה היה אחד המקומות – על-פי המדיניות הקיימת במדינת ישראל, אם יש לך שטח בידיך, שטח פרטי או כל שטח אחר שיהיה בידיך, ואתה מקדם תוכניות כפי שהדבר מקובל בחוק, אז אתה רץ קדימה, אלא אם כן נמצאות סיבות טובות ביותר, בהליכים מוגדרים בחוק – ועדה מחוזית וכן הלאה – שיכולים לעצור אותך.

לגבי חלופות ימיות לגז, אני מניח שאתה מתכוון לנושא שהוא טיפה שונה – מדוע להקים מתקני קליטה ביבשה אם אתה יכול לעשות אותם בים? אתה עדיין לא יכול להקים את כל מתקני הקליטה בים. לפי מיטב ידיעתנו, אתה בכל מקרה צריך לקלוט את הגז ביבשה וצריך להיות לך אתר שאליו הגז מגיע ביבשה. הוויכוח הוא האיזון – נקודת האיזון כמה מן הפעולות תעשה בים, כמה מן הפעולות תעשה ביבשה. ההנחיה שאני נתתי זה שלפחות המתקן הראשון והשני שיקומו צריכים להיות מתקנים שבהם אתה צריך לבצע אותן פעולות בים שאין, נאמר, בעיה גדולה לתקן, היה ותהיה פגיעה. אתה רוצה להיות מסוגל, כאשר יש לך פגיעה ביבשה, לתקן את הדברים האלה במהירות המרבית. כשאתה צריך לתקן תקלה בים, המצב קשה הרבה יותר.

ציינתי קודם שמדינת ישראל מחוברת לצינור אחד בלבד בים – בלתי אפשרי. כבר היום מדינת ישראל מסוגלת להפיק חשמל – אני לא מדבר על דברים אחרים – כ-40% מתפוקת החשמל היום יכולה, במתקנים הקיימים, להיעשות על-ידי גז. בעוד כמה שנים זה יגיע ל-50% ול-60%, ויגיע גם ליותר מזה. אתה אינך יכול להיות במצב שבו אם הלך צינור בים, או מחבלה מכוונת או מרעידת אדמה, בבת אחת 50% מכושר ייצור החשמל שלך לא קיים. המדינה משותקת במקרה כזה.

ולכן, אתה צריך למצוא איזון מתאים כמה אתה בים, כמה אתה ביבשה, ובאיזו מהירות אתה מתקן תקלה שיש לך ביבשה. ולכן, תמיד יהיה ביבשה ויהיה בים. כרגע ההתקדמות היא לשני אתרים ביבשה, כשחלק מן הפעילות נעשית בים.

אני עובר לשאלה השנייה שלך, בנושא אנרגיות מתחדשות. אנחנו – ציינתי – לא נעמוד במלוא היעד לשנים 2014–2015, אבל אני רוצה לציין ולהביא בפניך מספרים. הדבר גם מותנה בהחלטת ממשלה, שעברה – היא כרגע תלויה, בגלל ערר של האוצר ובגלל הבחירות שנקלענו לתוכן, הישיבה עדיין לא התקיימה, אבל אנחנו כרגע מתכננים, לגבי כושר הייצור המותקן, ל-2014, שיהיו קצת יותר מ-1,000; 1,110 מגוואט מותקן סולרי, ועוד קצת רוח ועוד קצת ביו-גז וביו-מאסה, ולשנת 2015 – 1,430 מגוואט, רק סולרי.

אם נגיע לזה – והאם הוא רק בכך שנצליח להעביר כ-300 מגוואט מרוח לסולרי – אם תשאל מדוע אני מייד אומר: אני חושב שהדבר הזה הגיוני וסביר, והוא יהיה, אז ב-2015 אנחנו נעמוד ביעד של 92%, בוא נגיד טיפה יותר מ-90%, בייצור אנרגיה מתחדשת מן המתקנים שיעמדו. היעד שקבעה הממשלה היוצאת, בערך חודש או חודשיים לפני סיומה – היא קבעה יעד של 10% ב-2020, ו-5% ב-2014; 2014, גבול 2015. לא נעמוד במלוא היעד ב-2014–2015, אבל ב-2020 נעמוד, וגם פה – אם נצליח להתגבר על כל הביורוקרטיה הממשלתית, שאת טעמה על קצה המזלג ציינתי קודם. תודה.

היו"ר אופיר אקוניס:

תודה. בבקשה, חברת הכנסת זנדברג, אחריה – חברת הכנסת סתיו שפיר ואחריה – חבר הכנסת דוד צור.

תמר זנדברג (מרצ):

השר, מסקנות ועדת ששינסקי היו אמורות לחלק את התמלוגים מאוצרות הטבע, קרי הגז, בצורה צודקת בין הציבור ובין חברות האנרגיה. מאז פרסום הדוח ועד לחקיקה ולביצוע, חל כרסום משמעותי בחלקו של הציבור בצורת הטבות שונות ומשונות לחברות הגז, ששווין מוערך ב-30 מיליארד שקלים. אחד הכרסומים האלה זה בהוצאות האבטחה של האסדות, שנמצאות הרחק מחוץ למים הטריטוריאליים של ישראל, ומדובר בעלות שכוללת הצטיידות ומערך הגנה בשווי של מיליארדים.

לנוכח הכרסום ברווחי הציבור כבר עכשיו מאוצרות הטבע, שהם ציבוריים, נשאלת השאלה מדוע עלות מימון אבטחת האסדות לא תבוא מהרווחים של חברות האנרגיה שמפיקות את הגז, אלא שוב מכיסו של הציבור, או לפחות שהעלות הזאת תתחלק בין המדינה לבין המשקיעים באופן יחסי לחלוקת הרווחים. השאלה היא מה עמדתך, מה עמדת המשרד וכיצד בכוונתך לדאוג לחלוקה הזאת.

היו"ר אופיר אקוניס:

תודה.

שר האנרגיה והמים עוזי לנדאו:

ראשית, את החלטותיה קיבלה ועדת ששינסקי משיקולים כלכליים, תוך השוואה למה שמתרחש במדינות אחרות בעולם. ובמדינות אחרות בעולם, אנשים מגיעים ומחליטים אם להשקיע או לא להשקיע על-פי מה שמציעה להם אותה מדינה ועל-פי האלטרנטיבה שיש להם במדינות אחרות. אם הייתה מדינת ישראל מציגה בפני משקיע אלטרנטיבה שלוקחת לו 80% או 90% או יותר מן הרווחים שלו, במילים אחרות, היה נשאר לו, לטעמו – אני אומר משהו היפותטי – מעט מדי, אז בין האלטרנטיבות שיש לו לחפש גז במקומות אחרים, הסיכוי שהוא דווקא יחפש את זה אצלנו איננו עולה, ולכן השיקול הזה היה השיקול המכריע.

מי שניגש להשקיע במקום מסוים איננו מוטרד מן השאלה כמה צריכה המדינה להשקיע כדי שהוא יהיה בטוח; הוא רוצה להיות בטוח. ומדינת ישראל – לצערי, שאיננו דומה למדינות אחרות בעולם – הביטחון, כפי שהיא נתפסת במקומות אחרים, איננו דווקא הצד החזק של מי שבא להשקיע כאן. למרות זה באים משקיעים, ואת אינך רוצה לדחות אותם מעל פנייך.

אזכיר, עד היום מנסה מדינת ישראל להביא לכאן חברות גדולות, ענקיות, סופר-ענקיות – אני אומר את זה בכל הכבוד לחברת "נובל אנרג'י", שבאה לפה, עם סיכון לא קטן, והשקיעה פה כספים ניכרים ביותר. גדולים ממנה עד כה לא הגיעו, ואני חייב לומר שבכל הביקורים שלי במקומות אחרים בעולם, בעיקר בארצות-הברית, כאשר אני מנסה להציג עד כמה כדאי במדינת ישראל להשקיע, מביאים לי את הדוגמה של ועדת ששינסקי כמקום שאיננו מקנה לא ודאות ולא ביטחון ולא תחושה נוחה למי שירצה להשקיע כאן כספים.

ולכן, כאשר את באה ומציגה את התמונה הזאת, אני לא יכול כרגע להיכנס לפרטים, אני רק אומר לך מהם השיקולים שצריך לקחת בחשבון. אני מעריך שבממשלה החדשה, כאשר נבוא לדון על מסקנות ועדת צמח, אפשר שהדברים האלה שוב יעלו.

עמדתי בנושא ששינסקי – אני אמרתי מייד שהוועדה הזו הוקמה עוד לפני שהוקמה. אמרתי: חבר'ה, אל תמהרו, לא בוער שום דבר. המטרה העיקרית של ישראל אז, בפרק הזמן ההוא, הייתה לחבר את "תמר" לארץ, לחבר את "תמר" לארץ. את הוועדה תקימו, אם תרצו, בעוד שנתיים, שלוש; לא עכשיו. באותו זמן קיבלנו עדיין גז ממצרים, והתקיימו משאים-ומתנים בין כל צרכני הגז ובין החברה המצרית-ישראלית ובין אנשי "תמר".

כמעט ונחתמו הסכמים. ה-LOI – Letters of Intent – מסמכי הכוונות, דיברו על מחירים שהם בממוצע ב-15% יותר זולים מן המחירים שהיום נקבעו.

שימי לב, ברגע שהוכרז על ועדת ששינסקי הכול הוקפא. בינתיים פוצץ צינור הגז ממצרים והמשא-ומתן, כשחודש, חודש באופן כזה שהיום אזרחי ישראל ישלמו עבור הגז והנפט בממוצע בין 10% ל-20% יותר ממה שהיו משלמים עליו אחרת. אנחנו את עיקר התמלוגים של ועדת ששינסקי נראה רק בעוד שש, שבע או שמונה שנים, אבל את המחירים שאנחנו משלמים נראה כבר עכשיו. לכן, לעתים החיפזון מן השטן, ופי כמה הוא חיפזון שכזה אם מבקשים ואומרים לך: אל תמהר, לא תשיג שום דבר אם תמהר. את המחיר אנחנו משלמים. תודה.

היו"ר אופיר אקוניס:

תודה רבה.

תמר זנדברג (מרצ):

שאלתי לגבי אבטחת האסדות.

היו"ר אופיר אקוניס:

את מתכוונת לעלות האבטחה?

תמר זנדברג (מרצ):

כן. שהעלות של אבטחת האסדות תתחלק בין המדינה לבין המשקיעים באופן יחסי, לפי הרווחים.

שר התשתיות הלאומיות עוזי לנדאו:

יש סעיף, נדמה לי, שמדבר על כך, על השתתפות - - -

בנימין בן-אליעזר:

למה המדינה? מה קרה, כל דבר המדינה?

שר האנרגיה והמים עוזי לנדאו:

אין לי להשיב לך תשובה טובה בתחום הזה. כל מה שאני יכול לומר הוא שאני מעריך שהם ישלמו משהו. אבל לא לשכוח, המחיר שבסוף יוסכם עליו הוא מחיר שיצטרך להותיר תמריץ ניכר ביותר בידי מי שירצה עוד לבוא ולהמשיך להשקיע כאן, כדי שיבוא ויעשה זאת.

אולי רק כאן לא לשכוח – בשנתיים החולפות היו בערך כ-19 קידוחים שנעשו. כל קידוח כזה הוא 100 מיליון דולר. חלק מהכספים האלה הולכים למשק שלנו, וחלק מהתוצאות והדברים שיימצאו בוודאי יישארו כאן בדמות תמלוגים. אנחנו נוכל לקבל גם תמלוגים עתידיים וגם פיתוח של המשק בתנאי - - -

תמר זנדברג (מרצ):

הרווחים הולכים אליהם ואנחנו מטפלים באבטחה שלהם.

היו"ר אופיר אקוניס:

תודה. חברת הכנסת סתיו שפיר, בבקשה. אחריה – חבר הכנסת דוד צור; אחריו – חבר הכנסת חמד עמאר.

סתיו שפיר (העבודה):

שלום, כבוד השר. כולנו בעניינים דומים פה. שאלה שהפנו אלי שותפים מארגון "מגמה ירוקה". לפני שלושה חודשים הודעת כי בכוונתך להעניק לחברות "דלק" ו"נובל אנרג'י" רישיון לאחסון גז טבעי במאגר "ים תטיס" למרות שהרישיון היה אמור לחזור למדינה. נתת את הרישיון בלי מכרז ובלי לקבוע או להתנות מראש את דמי השימוש שישולמו למדינה ואת תנאי הרישיון.

שאלותי בנושא:

מהם התגמולים שבוודאי דרשת שישולמו למדינה עבור מסירת משאב ציבורי בשווי של מיליארדים? מאחר שמאגר "תמר" התגלה כבר ב-2009, מדוע לא השכלת להתחיל את תהליך המכרז לשימוש במאגר "ים תטיס" כאתר אחסנה – צורך שהיה ברור כבר אז, מאחר שהאופציה של אחסנה יבשתית בכרמל נפסלה בגלל התנגדות הארגונים הסביבתיים כבר אז, בעת הגילוי – והתמהמהת עד לרגע האחרון, עד שמצאת את עצמך בסיטואציה שבה אתה נאלץ לקבל החלטה חפוזה ולחלק בחינם משאב לאומי?

שר האנרגיה והמים עוזי לנדאו:

תודה. ראשית, הרישיון עוד לא ניתן. הוא יינתן, או במתכונת כזאת או במתכונת אחרת, והתנאים ברישיון ייקבעו. אבל בהחלט, החשוב היה בידי זה להצהיר הצהרת כוונות, כדי שכל מי שקשור לזה – ומדובר כרגע בחברות של "ים תטיס" – יתחילו לפעול. למה יתחילו לפעול? כי אחסון הגז במקום הזה, יש לו חשיבות גדולה ביותר, גם לצורך הגדלת הקיבולת – נצטרך שם גז כדי להזרים לחוף כאשר הצינור שמגיע מ"תמר" יגיע למקסימום הקיבולת שלו. הסיבה השנייה, אנחנו צריכים את המקום הזה כמאגר גז שיתפתח להיות מאגר גז אסטרטגי, גם מאגר גז אופרטיבי – קורה משהו לצינור, שיהיה לנו משהו בצד שעמו אנחנו נפעל. על כן חשוב לאותת לחברות שיתחילו לפעול.

את אומרת: מדוע לא מכרז? מכרז, אם היינו יוצאים עם מכרז היום, במקרה הטוב יעברו שנתיים – אני אומר, במקרה הטוב – עד שיימצא זוכה.

סתיו שפיר (העבודה):

אבל אפשר היה לעשות את זה קודם.

שר האנרגיה והמים עוזי לנדאו:

תרשי לי. השאלה היא נכונה. הכתיבה של המכרז, ההבנה של איך כותבים מכרז, הפרסום של המכרז – במילים אחרות, הכנה של המכרז בתחום שאנחנו איננו מכירים ויודעים אותו היטב – הוא סיפור שנמשך זמן ניכר ביותר.

אחר כך, אנשים שמתחרים על המכרז או הגופים שיתחרו על המכרז. לתשומת לב, כאשר אנחנו רוצים להשתמש במאגר גז או במאגר גז מתרוקן כמאגר גז שיהיה שימושי, שנוכל לעבוד אתו, יש מושג שקוראים בשם cushion gas, כרית גז. במילים אחרות, את צריכה לנפח או להוסיף גז למאגר הקיים כדי שעליו, או כתוספת לו, את תשתמשי בגז שתוסיפי להזרים לתוכו. כמות הגז שתצטרכי להשתמש שם, או כל גוף חדש שיצטרך להיכנס לתוך הנושא הזה יצטרך להשקיע מאות מיליוני דולרים בשביל למלא את הגז הזה רק ב-cushion gas, גז שלא יצא מזה שום דבר.

הדבר השני שקיים פה, היה וגוף אחר במכרז הזה יזכה, שני דברים צריכים לקרות: הנוכחי צריך לפרק את המתקנים שלו – זה סיפור שלוקח זמן; והחדש צריך להרכיב את המתקנים שלו. זה סיפור שלוקח עוד זמן.

אני עוד אוסיף כאן את העובדה שבכל ההליך הזה עשויות או עלולות להתפתח סוגיות משפטיות. כשאת נכנסת לבתי-המשפט את יודעת מתי את נכנסת, אינך יודעת מתי את יוצאת. התפקיד של שר האנרגיה זה לדאוג לזה, לפני כל דבר אחר, שלתושבי מדינת ישראל יהיה גז ויהיה גז אמין ויהיה גז במחיר שהוא סביר. אז יש לנו כאן בעיה של מונופול, זה נכון, אבל הבחירה שאנחנו צריכים לבחור זה האם יהיה לנו מונופול ונצטרך לשלוט עליו, עם כל התקלות האפשריות – זה לא סיפור שהוא פשוט, לא תמיד אנחנו מצליחים - - -

קריאה:

- - -

שר האנרגיה והמים עוזי לנדאו:

תני לי להשלים רק דקה אחת. אני לא מבטיח, אמרתי, להשיב תשובה טובה. לא נשאיר אף אבן לא הפוכה.

הדבר השני, עם כל הקשיים, כאשר יש לפנייך מונופול ולא שוק שהוא פתוח וחופשי, הדבר החשוב ביותר זה שיגיע גז בטוח לתושבי ישראל. זה השיקול העיקרי. לכן, מבחינתי, כל מה שקשור באחסון הגז ב"מרי B" הוא נושא חיוני, שנתחיל לעבוד עליו ולפתח אותו.

עכשיו, לגבי ההכנות - - -

סתיו שפיר (העבודה):

שהיה אפשר לעשות - - -

שר האנרגיה והמים עוזי לנדאו:

אנחנו מדדים אחרי השוק הפרטי שמתפתח, והוא בעל ידע ועושה את הדברים שהוא עושה במהירות רבה ביותר. אין לנו הידע שיש לו ואין לנו את היכולות שיש לו.

לא נכנסתי כאן לתהליך שאנחנו נמצאים בו כרגע, שעניינו בניית כוח-אדם מקצועי במשרד כדי שיוכל לטפל בסדרה של נושאים הנדסיים ורגולטוריים. אתן דוגמה. היינו במכרזים, שאחד כבר הסתיים לאחר שהוא שנתיים בשטח. השני – זה שהוא כרגע שנתיים בשטח – זה למצוא יועץ בתחומי הרגולציה למשרד בנושא משק הגז. מכרז אחר, שהסתיים, נמשך קצת יותר משנה, לגבי כל מה שקשור ביועץ חיצוני בין-לאומי לנושאי ההנדסה, הטכנולוגיה במשק הגז. כשאת מסתכלת על סבבי הזמן האלה, מתחילים להגיע לתחושה כמה הדברים לוקחים ומה איננו מסוגלים לעשות.

ההערה העקרונית שלך נכונה, לא היה בידי את האפשרות לעשות את זה ולכן רק כרגע אנחנו נכנסים לזה. תודה.

היו"ר אופיר אקוניס:

תודה. בבקשה, חבר הכנסת צור. אחריו – חבר הכנסת חמד עמאר; אחריו – חבר הכנסת משה - - -

דוד צור (התנועה):

כבוד השר, ראשית שמעתי את הסקירה ואני גם עוקב קצת אחרי עבודת המשרד. אני חושב שגם ברכות – שזה בזמנך, אומנם גם של פואד – על זה שנמצאו המאגרים הברוכים האלה; ואפילו מים. שנה גשומה, ברוכה, גם אם אין לך יד בעניין הזה, אבל הבאת לנו מזל.

שאלתי, נכון שהיא לא בדיוק בתחום משרדך אבל היא כן משיקה לנושא הזה, היכן עומדות התקנות בנושא של ההקלות במיסוי ובמכס בכל מה שקשור לאנרגיות החלופיות, כדי שאפשר יהיה לעודד את הנושא של השימוש ברכבים ביו-דיזל, גם רכבים חשמליים – אנרגיות אחרות – כדי להקטין את התלות גם בדלק וגם באנרגיות מזהמות? תודה.

שר האנרגיה והמים עוזי לנדאו:

זה משרד האוצר. הוא אחראי לדברים האלה.

דוד צור (התנועה):

אני יודע. לכן שאלתי, אמרתי: אני יודע שזה לא בדיוק בתחום משרדך, אבל זה בהחלט בתחום הזה של האנרגיות.

שר האנרגיה והמים עוזי לנדאו:

זה בתחום העניין שלנו, כן - -

דוד צור (התנועה):

אבל איפה זה עומד? האם - - -

שר האנרגיה והמים עוזי לנדאו:

- - אבל לא בתחום ההחלטה שלנו. לא בתחום ההחלטה, וגם יכולת לשאול על דברים שקשורים באנרגיה, כלי רכב שמונעים באנרגיה חשמלית. גם הדברים האלה – אנחנו אחראים לחלק מן הרגולציה בתחום הזה, אבל עוד משרדים שמתעניינים בנושא הזה הם כמובן משרד התחבורה מצד הרכב שלו ומשרד האוצר מצד הכנסות המדינה שלו.

היו"ר אופיר אקוניס:

תודה. חבר הכנסת חמד עמאר, בבקשה.

חמד עמאר (הליכוד ביתנו):

אדוני היושב-ראש, כבוד השר, קודם כול אני רוצה להודות לך על העבודה המרובה שלך במשרד. אני מכיר אותה אישית, הסתובבתי אתך בהרבה סיורים במגזר הלא-יהודי, ראיתי את הדאגה שלך, את העשייה שלך. ואני זוכר את המשפט שלך, שאמרת: בתקופה שלי אני רוצה לדאוג שכל בית במגזר הלא-יהודי יחובר למערכת הביוב. לידיעת חברי הכנסת, יש יישובים שקיימים לפני קום המדינה שיותר מ-50% מהבתים לא מחוברים למערכת הביוב. וגם השתתפתי אתך בכמה ישיבות בנושא חיבורי חשמל ליישובים דאליה ועוספיא, ולפני קרוב לשלושה חודשים פורסם על-ידי משרד ראש הממשלה – יצאה הודעה שנמצא פתרון לנושא הזה, ועד היום לא ראיתי בית אחד אפילו שחובר לחשמל בשני היישובים האלה.

שאלתי אליך: מה קורה בנושא הזה? האם יחוברו בתים למערכת החשמל ביישובים דאליה ועוספיא? יותר מ-1,000 בתים לא מחוברים למערכת החשמל. תודה.

שר האנרגיה והמים עוזי לנדאו:

תודה רבה. אני משער, זה קרוב לשלוש שנים שהמשרד נמצא בפגישות, ובחילופי דעות ובחילופי דברים – לעתים לא קלים – עם נציגי משרדי הפנים והמשפטים בדרישה שלא ישתמשו בחיוב השימוש בטופס 4 כדי לחבר בתים לחשמל. מה ששונה לאחרונה – אני עוד לא רואה את זה בתקנות, אבל שקיבלו לפחות חלק מן העמדה שלנו, שלפיה נשמש במונח של טופס 2, שעל-פיו במקום שיש תוכנית בניין עיר, או שכבר רואים שיש מקומות שכשאתה בונה את הבניין שלך, את הבית שלך, את המבנה שלך, אתה לא עלול לפגוע בתוכנית בניין עיר, תקבל אישור ביניים, אישור זמני, ולאחר שתושלם תוכנית בניין עיר אתה תשלים את כל ההליכים, אבל תוכל להתחבר לחשמל. במילים אחרות, אני חושב שכאן עשוי להינתן פתרון ניכר ביותר למספר גדול של אנשים.

זו תחילת הדרך, זו לא סיומה של הדרך. עדיין חיוני להכין תוכניות בניין עיר לכל היישובים בארץ. זה קשור או חשוב לא רק לכל מה שקשור בחיבורי חשמל למיניהם, אלא זה לא פחות חשוב כדי שאפשר יהיה להקל את כל הליכי האישור של בניינים, של בנייני מגורים במדינת ישראל. אבל אני חושב שכאן הלכנו דרך חשובה קדימה, אבל הצעד הוא צעד ראשון. תודה רבה.

אדוני היושב-ראש, חבל שלא היית כאן בהתחלה. היינו יכולים להחליף כמה חוויות בדרך שבה עבר המקל ממך אלי ואיזה הצעות יש לך כשהמקל יעבור לשר הבא. שאלות נוספות, אם יש.

היו"ר בנימין בן-אליעזר:

שמת לב שבדיון שאתה מופיע בו ישבתי למטה והאזנתי בקשב רב לדבריך. אני מזמין את משה פייגלין. חבר הכנסת, בבקשה.

משה זלמן פייגלין (הליכוד ביתנו):

ראשית, אדוני השר, ברכות על פועלך. אני מבקש קודם כול לברך כאן מעל בימת הכנסת את כל היזמים הפרטיים שבזכותם יש לנו היום גז. דווקא מהאגף הימני של הפרלמנט אני שומע מן רוח קרה כזו כלפי היזמות הזו. בואו לא נשכח שבלעדיה כולנו היינו היום עדיין תלויים בגז המצרי או במי יודע מה.

ולשאלה: לאור תגליות הגז והמשמעות האקולוגית החשובה מאוד שלו – הניקיון שלו, מעבר למשמעות הכלכלית – האם מדינת ישראל נערכת למעבר של עם ישראל לשימוש ברכבים שנוסעים על גז?

שר האנרגיה והמים עוזי לנדאו:

- - -

משה זלמן פייגלין (הליכוד ביתנו):

ברכבים על גז, מכוניות, ואולי בראש וראשונה אנחנו, חברי הכנסת והשרים, צריכים לתת דוגמה ולעבור למכוניות גז? תודה.

שר האנרגיה והמים עוזי לנדאו:

תודה. אחד הפרויקטים שמתנהלים כרגע במשרד הוא פרויקט תחת הכותרת "תחליפי נפט בתחבורה". ומשיש לך גז טבעי שמצאת, אתה מנסה לראות איך אתה משנה אותו, מחליף אותו, משתמש בו במקום בנזין. נבחנות שלוש חלופות כרגע: החלופה של מתנול, חלופה של GTL – Gas To Liquid, וחלופה נוספת של CNG – Compressed Natural Gas, או גז טבעי דחוס. כל שלוש החלופות האלה נבחנות ברגע זה במשרד.

הנושא של מתנול. כפי שמתפרסם בעיתונות, מתקיים כרגע ניסוי עם כמה מכוניות, שכבר נמשך שנה ועתיד להימשך שנה נוספת. כשאתה מערבב 15% מתנול עם דלק רגיל, איך הדבר הזה פועל? מתנול הוא אחד הרכיבים או אחת הנגזרות של גז טבעי, ואתה יכול לייצר אותו בארץ.

נבחנת החלופה של GTL, אבל עוד פחות מזה - של CNG. החלופה של CNG, או של גז טבעי דחוס, עשויה להתאים מאוד, בעיקר לציי תחבורה גדולים כמו תחבורה ציבורית או כמו צי של משאיות, כשאתה יכול לרכז את הצי במקום מסוים למשל לחניית לילה, ואז באותו מקום אתה גם מתדלק לקראת היום שאחריו. כאשר אתה מדבר על אספקה של גז טבעי דחוס בצי הרכב כולו, יש כאן שתי סוגיות: אחת כלכלית - לראות באיזה מידה דבר כזה הוא כלכלי. הסוגיה השנייה – כדי שהמשק כולו ייכנס לזה בהיקף רחב, אתה צריך לבנות תשתית של תחנות דלק. במילים אחרות, זה צריך להגיע לכל תחנות התדלוק למיניהן. זו השקעה לא פשוטה, וכאן יש לך כשל שוק, מה יבוא קודם: איש לא יקנה מכונית אם הוא לא רואה שהוא יכול לתדלק אותה, ואף תחנת דלק לא תשקיע אם היא לא רואה שיש לה מספיק כלי רכב. היה ונגיע למסקנה שמבחינה כלכלית טוב להיכנס לזה בשוק המכוניות הפרטיות, הממשלה תצטרך להחליט איך היא מתגברת על הכשל הכלכלי. זה יעלה כסף.

הסוגיה השלישית שצריך לקחת בחשבון זה היה ונכנס למשק שהוא רכב פרטי שמותנע ומתבסס על גז טבעי, תצטרך לבצע את ההערכות כמה כלי רכב יקנו. אני לא הייתי רוצה לראות את כל המשק הפרטי נתון כולו לחסדי סוג מסוים של אנרגיה. אני הייתי רוצה לראות קצת מזה וקצת מזה וקצת מזה, כי אתה לעתים נמצא במצב שפתאום יש לך תקלה קשה ואין לך מספיק – נו, נהיה תלויים באחד?

דבר אחד ברור: המשרד הזה הוא משרד מרתק, מכל בחינה – כלכלית, הנדסית, ניתוח מערכות, וכמובן ציבורית-פוליטית. שאלות נוספות?

היו"ר בנימין בן-אליעזר:

כן, בוודאי. אני מזמין את חברת הכנסת יעל גרמן, בבקשה.

יעל גרמן (יש עתיד):

כבוד היושב-ראש, כבוד השר, חברים נכבדים, למדינת ישראל אין עוד בעיית מים, ואנחנו יודעים זאת וגם כבוד השר אמר זאת במפורש. למעשה, המדינה יכולה לתת הספקה לכל התושבים. ושאלתי היא: אם כך, מדוע לא להוריד את מחירי המים, שעלו לאחרונה, בפעם האחרונה, מהסיבה שהמדינה רצתה לחסוך במים?

ועוד שאלה: היכן נמצאת התוכנית להפקת חשמל מאנרגיית הרוח?

שר האנרגיה והמים עוזי לנדאו:

הסוגיה הראשונה – אני עוד לא הייתי ממהר לומר שאין בעיית מים. נגיע לעוד שנתיים ויפעלו כל מתקני ההתפלה, ואני חושב שאני אוכל לומר את זה, של-15-10 השנים הקרובות פתרנו את משברי המים. אגב, ייקח לנו משהו כמו עד סוף העשור הזה כדי להחזיר את החוב לטבע, כלומר למלא מחדש את המאגרים התת-קרקעיים, כולל הכינרת, שהידלדלו. ואני אומר את זה על סמך ממוצע. אני מניח שלא יהיו בעיות. גם החורף הזה מתנהג טיפ-טיפה ככה באופן מוזר: בדצמבר-ינואר ירדו גשמים ניכרים ביותר, ובפברואר, שהוא בדרך כלל חודש שהוא עתיר מים יותר מן האחרים, אנחנו פתאום מוצאים את עצמנו בעיצומו של האביב.

יעל גרמן (יש עתיד):

אנחנו יצאנו מהמשבר שהביא לעליית המחירים.

שר האנרגיה והמים עוזי לנדאו:

אני מייד אגיע לעליית המחירים. אני יודע שזה הצימוק שבשאלה, אני מייד אגיע. אני רק, ככה, ברקע. ולכן, לגבי סוגיית המים, אני מקווה שלא תהיה, שיצאנו ממשבר ליציבות. אני אומר את הדברים האלה בזהירות.

מדוע לא להוריד את מחירי המים? – שתי הערות; שנים ארוכות היו מחירי המים נמוכים, באורח ניכר, בהשוואה לעלותם. חלק ניכר ממה ששילמו האזרחים, ברמה המוניציפלית, עבר – בחלק מהעיריות – לכיסוי נושאים אחרים, לא לנושא המים, ולכן צנרות המים ותשתית המים בתחומים העירוניים נפגעו קשה בחלק מן העיריות.

יעל גרמן (יש עתיד):

היום זה עובר ל - - של תאגידים.

שר האנרגיה והמים עוזי לנדאו:

אני מייד מגיע.

כשהתמניתי לתפקידי עלתה אז, כבר, סוגיית התאגידים. אחת השאלות הראשונות ששאלתי בנושא התאגידים: בשביל מה צריך תאגידים? ואז ישבו אנשי רשות המים, אגב, שזו רשות נפרדת, עם סמכויות משלה, והסבירו לי מדוע – שכבר, על-פי חוק הכנסת, מוקמים התאגידים, החלטות ממשלה, מוקמים תאגידים. אני מציין – זה תהליך שהכנסת החליטה עליו. מדוע לאחר שכבר הצטרפו אז – זה היה לפני ארבע שנים – 5.4-5.3 מיליון תושבים, כבר, לתוך הסידור הזה, אין מה לעשות, הרכבת יצאה.

היה פה חבר כנסת - - בבקשה?

יעל גרמן (יש עתיד):

כל רכבת יכולה לחזור לתחנה.

שר האנרגיה והמים עוזי לנדאו:

אני קודם כול מסכים אתך, באופן עקרוני. אני רק חושב שלפני שרכבת חוזרת לתחנה – היא לא יכולה לעשות את זה בניגוד - - אני אגיד אחרת: בתנאי שהיא לא תפגע ברכבת שכבר נמצאת מאחוריה והיא על הפסים. זו סוגיה שגם כרגע, עד לרגע זה ממש, לא נפתרה. היא לא נפתרה מן הבחינה שיש עדיין ראשי ערים שאינם מוכנים להצטרף. ויש קנסות או סנקציות שהם יצטרכו לעמוד בהם אם לא יצטרפו. יש חוק שכרגע עומד וצריך להיות מובא לאישורה של הכנסת – זה עוד בכנסת הקודמת, לפני שהוחלט בה על בחירות, ושם יש פסקה שאומרת, אם אני מצטט נכון מהזיכרון, את הנושא, ש – אפשר יהיה להחריג רשות מקומית אם היא עמדה בחלק מהתנאים, מהצטרפות לתאגיד, בהסכמה, על-ידי שרי האנרגיה והמים, שר האוצר ושר הפנים. אני הודעתי שאני אינני מוכן על כך לחתום,  אם הדבר הזה הוא בהסכמה מחייבת, הסכמת שר האוצר ושר הפנים. זה חוק שאני ממונה עליו. אני רציתי את שיקול הדעת שלי – בהתייעצות עם אחרים, אבל לא רציתי להיות נתון לווטו של אחרים. בדיוק בשיקול הזה, לטעמי, אם רשות מתנהלת כהלכה, והדברים נעשים כפי שצריך, אני לא רוצה להתערב במקום, לתקן משהו שעובד בסדר.

אבל הרכבת הזאת היא רכבת כבדה, שנוסעת, שהממשלות עמדו מאחוריה, ועל כן אין לי תשובה נוחה. אין לי תשובה נוחה, כרגע צריך להמשיך לעבוד על-פי החוק, לא כי אני רוצה – כי זה החוק. אם אפשר יהיה למצוא סידור נוח בכנסת הנוכחית, בממשלה הנוכחית, בבקשה.

יעל גרמן (יש עתיד):

מדוע שלא יורדו מחירי המים?

שר האנרגיה והמים עוזי לנדאו:

עכשיו אנחנו נגיע למחירי המים. ראשית, כשאנחנו עושים השוואה לגבי מה שקורה במדינות אחרות בעולם, לנו יש – במירכאות, אם אני יכול לנקוט לשון זו – מקום טוב באמצע; הייתה קפיצה גדולה של מחיר המים ביולי 2009. קפיצת מחירי המים הייתה בשני כובעים: פעם אחת של התעריף, ופעם שנייה במתכונת של היטל הבצורת. להיטל הבצורת אני הייתי אחראי. אז הייתה תקופה קשה, ואני חשבתי שהדרך הנכונה ביותר להביא לכך שייחסכו מים יהיה באמצעות היטל הבצורת. בדיעבד, עם כל הקשיים הפוליטיים של פוליטיקאי שבא ואומר: רבותי, זה מה שזה יעלה, אם זיכרוני איננו מטעני, רק 7% מהאנשים היו חייבים לשלם אותו, לא אחרים. מבחינה זו, ההצלחה הייתה גדולה. משבוטל היטל הבצורת – אנחנו חוזרים כרגע לתעריף – התעריף יקר יותר. שני יסודות או שלושה יסודות גרמו לעליית התעריף; דבר אחד: שנים לא מעטות לא עלה תעריף המים כפי שצריך היה לעלות. מחיר המים סובסד.

הסיבה השנייה: כשאת מדברת על מתקני התפלה שאת בונה, את לא רק צריכה לשלם על המים המותפלים, אלא מה שיש לנו זאת מערכת הולכה ענקית של המים האלה. לדוגמה, במאי 2010 נחנך מתקן ההתפלה של חדרה, בהיקף של 100, והיום הוא יוכל להעביר 120, מיליון מ"ק. אני חתכתי סרט, שהניח את יסודותיו השר פואד בן-אליעזר, היתר זה שלי, אתה לא יכול לקחת את הדבר הזה ממני.

מאיר כהן (יש עתיד):

בכל מחיר? סליחה שאני מתפרץ. מחיר קוב מים, מי התפלה, כולל הובלה – 2.8 שקלים. הוא נמכר ב-11 שקלים.

שר האנרגיה והמים עוזי לנדאו:

מייד נגיע לזה, חבר הכנסת כהן. אני חוזר לקטע של מתקני ההובלה. רק לקבל תחושה על ההיקף שלהם – המוביל הארצי, בשנה גשומה, בשנה טובה, מעביר קצת יותר מ-300 מיליון מ"ק מים בשנה. באותה שנה שנחנך המתקן, המספר שאז נמסר לי – שמתכוננים להעביר בו 120 מיליון מ"ק מים בשנה, שזה בערך ההיקף של המים שצריך להוציא מן המתקן, וכשמתבוננים על כל העבודות הענקיות שעשו סמוך למתקן ההתפלה בחדרה, זה דברים ענקיים. מי שרוצה לראות איך נראה דבר כזה ויותר מזה, היום, כדאי שייסע לראות במתקן שורק, זה אמור להיות מתקן התפלה של 150 מיליון מ"ק, שהוא עכשיו בהקמה - - -

יעל גרמן (יש עתיד):

מחיר המים לא צריך לכסות את מחיר התשתיות. הוא צריך לכסות אך ורק את מחיר העלות השוטפת, וצדק חברי מר כהן, חבר הכנסת מאיר כהן – צדק. ההפקה היום עולה בין 2.5 לארבעה שקלים. העלות לצרכן היא בין שמונה שקלים, כאשר צורכים מעט, ו-14 שקלים במקסימום. אין הצדקה לעלות הזאת; הייתה הצדקה כשהיה מחסור במים ורצו לחסוך, היום אין הצדקה. לכן אני שואלת: מדוע לא ירדו מחירי המים?

שר האנרגיה והמים עוזי לנדאו:

אני התחלתי להשיב, תני לי לסיים את התשובה. דיברתי על שני היסודות שצריכים להיות שם: אחד זה נושא עדכון מחיר המים. הנקודה השנייה זה ההשקעה הגדולה במתקני ההתפלה ובמערכות ההובלה של המים – המחירים האלה הם מחירים כבדים ביותר. הנושא השלישי שישנו שם – יש סבסוד צולב במערכות המים. הסבסוד הצולב הוא שמשלמים בין השאר, עם המערכת הנוכחית, מים לחקלאות, במידה מסוימת מים לתעשייה, וכאן זה צריך לבוא מתקציב המדינה. כיום הדבר הזה משולם על-ידי האזרחים. אם אינני טועה, ההיקף השנתי הוא בערך 600 מיליון שקלים מים בשנה, לשני התחומים האלה.

הדבר השלישי הוא עלות התאגידים. אני אינני יודע לומר מהו מרכיב עלות התאגידים שנכנסת לתוך תעריף המים.

יעל גרמן (יש עתיד):

כמה מיליארדים.

שר האנרגיה והמים עוזי לנדאו:

בבקשה?

יעל גרמן (יש עתיד):

כמה מיליארדים.

שר האנרגיה והמים עוזי לנדאו:

אני - - -

המרכיב הרביעי שבתוך הנושא הזה – היום מחיר המים, או תעריף המים, כולל גם את הביוב. קודם, בעבר, התעריף הזה לא כלל את הביוב.

החלק האחרון שאני מבקש – יש לי שתי הערות לכל הסוגיה הכבדה שהעלית: 1. אני מתקשה להאמין, חבר הכנסת כהן, שכל מה שהיה עולה מחיר המים הוא הוא הפקה כולל הולכה, 2.8 - - -

מאיר כהן (יש עתיד):

- - - השלטון המקומי יש חוברת שבדוקה. אני מוכן לעשות את זה גם מולם - - -. יש פער ענק בין מחיר העלות לבין - - -

שר האנרגיה והמים עוזי לנדאו:

חבר הכנסת כהן, אני - -

מיקי רוזנטל (העבודה):

- - -

שר האנרגיה והמים עוזי לנדאו:

- - ולמשרד האנרגיה והמים יש אחריות, אין לו שום סמכות בקביעת מחירי המים. אני אתחיל מהחלק הזה.

מאיר כהן (יש עתיד):

אוקיי, אתה צודק. זו הבעיה.

שר האנרגיה והמים עוזי לנדאו:

אני גם ציינתי, כשנכנסתי לתפקידי, שאני בכלל לא צריך את הסיפור הזה, שהכנסת החליטה לבד, ואחרים מבצעים. וכל מה שעשיתי בעניין הזה, עם הרכבת הממשלה, בכניסה לחוק ההסדרים, הייתי מוכן "לנדב" – במירכאות – הנדבן הידוע – את העברת מינהל הביוב והמים ממשרד התשתיות, שאז זה היה, שזה אולי גוף הביצוע החשוב ביותר, להעביר אותו לרשות המים, בתנאי שגם מנהל תאגידי המים יעבור ממשרד הפנים לרשות המים, כדי שכל נושא המים לפחות יהיה ביד אחת. צריך להיות בעל בית אחד. שם נמצאות הסמכויות. מלוא הסמכויות ומלוא הידע נמצאים בידי שר האנרגיה והמים.

אני אומר את זה כאן כי חשוב לי לומר את זה. אני יכול להבין שצריכה להיות רשות מים, צריכה להיות רשות חשמל. צריך לעשות הבחנה ברורה בין קביעת המדיניות והיכולת לפקח עליה ובין ביצועה של המדיניות. היום גם רשות המים וגם רשות החשמל, אף שהאחריות בידי המשרד, יש בידיהן בפועל היכולת להשפיע באורח דרמטי על המדיניות. השר יכול בדברים האלה – פעם הצגתי את זה ברשות המים, אני יכול לבקש כוס תה, הם יכולים גם לא לעשות לי.

אני חוזר כרגע לסוגיה הזאת, כל מה שאני אומר לך לגבי הרכב תעריף המים, מדברים שאני לומד ואני יודע ואני קורא, סטודנט ידע אישי, בתוספת סיוע שאני מקבל מד"ר אביטל אהרה, שנכנסה למשרד ותחום המים הוא תחום ההתמחות שלה, וסמנכ"ל חדש כרגע שישנו, חזי ליפשיץ, שאמור לסייע לי בתחומים האלה – במלים אחרות, כשרשות המים מציגה תחום מסוים, אני צריך להיות מסוגל להביע עליו דעה ולשקול ולהחליט מה אני עושה.

אני אומר את זה שוב, אם שכחתי לציין, ראש רשות המים הנוכחי אלכס קושניר, אנחנו עובדים בצמוד, לפניו היה ראש רשות המים אורי שני, גם כן עם תרומה חשובה - כשאני לוקח מזה את המספר שהבאת, כשאני רואה היום את התעריף הזול ביותר של מים שעולה להתפלתם באופן שולי, זה 2.04 שקל בתעריף שהיה כשהמכרז נפתח לפני כשנה וחצי, קרוב לשנתיים, במתקן היעיל ביותר בשורק; המתקן למשל שמפיק לנו מים והוא המתקן הישן באשקלון, עלות המים שם, עלות קוב היא בערך 3 שקלים פלוס-מינוס, את המספר המדויק אינני זוכר, אבל אתה רואה ירידה מפני שהטכנולוגיה מתפתחת. אני לא מעלה על הדעת, גם אם העלות השולית היא 2.04 והמחיר טיפה עלה מאז, אני מניח, כל מה שאתה מוסיף זה את ההובלה, את ההפקה ואתה מגיע ל-2.8.

יעל גרמן (יש עתיד):

אפילו שזה ארבעה או חמישה שקלים, אין הצדקה לשמונה ועשרה שקלים, במיוחד לאור העבודה שאתה אומר שהעלויות יורדות.

מאיר כהן (יש עתיד):

אנחנו נציג את הנתונים האלה.

שר האנרגיה והמים עוזי לנדאו:

אין ויכוח על עלויות צולבות וגם אין לי ויכוח על מס ערך מוסף. מס ערך מוסף שישנו כרגע על התעריף, אגב, זה לא 16%, זה בערך 4%–4.5%.

מאיר כהן (יש עתיד):

נכון, אתה צודק, 4%.

שר האנרגיה והמים עוזי לנדאו:

תראו, שלא תבינו אותי לא טוב, יש הסכמה לא מעטה עם חלק מהטענות או הטעמים שאתם מעלים, זה דבר שצריך לבדוק אותו. אם למשל מדינת ישראל רוצה לבנות קו מים לערבה, לפתח יותר את חבל הארץ הזה - - -

יעל גרמן (יש עתיד):

אבל זה בהיטלים, זה לא במחיר השוטף. נוסף על המחיר השוטף יש ההיטלים.

שר האנרגיה והמים עוזי לנדאו:

חברת הכנסת גרמן, אני לא חושב שאני בהכרח לא מסכים אתך עם חלק מהדברים. אני משיב, שאלת אותי למה מחיר המים הוא כזה. אני אומר לך מאיפה הדברים נובעים. יש כרגע מקום להיכנס ולשנות את הדברים ויש מקום להיכנס ולשנות את הדברים. אני רק אומר, חבר הכנסת כהן, למשל כשאתה מציג מחיר של 2.8, לי זה לא מסתדר, אני לא חושב שזה יכול להיות 2.8.

מאיר כהן (יש עתיד):

אני מבטיח לאדוני שאעביר למשרדך את כל החוברת של המרכז לשלטון מקומי.

שר האנרגיה והמים עוזי לנדאו:

אני אומר מראש, כשאני רואה שהמחיר של המים המותפלים הזולים ביותר - - -

מאיר כהן (יש עתיד):

זה המחיר.

שר האנרגיה והמים עוזי לנדאו:

- - - הזולים ביותר הוא 2.04 ואת המים האלה צריכים להוליך, לא רק להוליך אותם באזורים מישוריים - - -

מאיר כהן (יש עתיד):

80 אגורות לקוב זה הרבה מאוד כסף להולכה אדוני.

שר האנרגיה והמים עוזי לנדאו:

80 אגורות, ואחרי זה יש לך עוד סדרה שלמה של דברים שאתה צריך לעשות. איך מגיעים לשמונה - - -

שר האנרגיה והמים עוזי לנדאו:

לא הכול צריך להיות על הצרכן.

שר האנרגיה והמים עוזי לנדאו:

אני חושב שלא הכול צריך להיות על הצרכן.

מאיר כהן (יש עתיד):

אתה הזכרת את הצינור לערבה אדוני וזו דוגמה מצוינת, אני לא חושב שמושבי הערבה והקיבוצים יוכלו לשלם מיליארד שקל בכדי להוביל צינור דרומה.

שר האנרגיה והמים עוזי לנדאו:

חלק.

מאיר כהן (יש עתיד):

גם לא חלק.

שר האנרגיה והמים עוזי לנדאו:

לא שהם ישלמו. השאלה, למה הציבור, דרך מחיר המים צריך לשלם את זה? אם מדינת ישראל רוצה לשלם את הפרויקט הזה, נא תעשה את זה מהתקציב.

מאיר כהן (יש עתיד):

אוקיי.

שר האנרגיה והמים עוזי לנדאו:

מהתקציב בסדר. בוא תראה, יש עבודה לעשות, רק שים לב, משק המים עובר סדרה של מהפכות כרגע, לא רק מהפכה אחת. היית צריך להתעסק בהתפלת מים, אתה מתעסק בטיהור מים, אתה מתעסק במהפכה ארגונית. אתה הקמת את רשות המים; רשות המים עוד לא הגיעה למצב שבו היא פועלת כרשות כפי שהיא צריכה לעבוד. אתה מגיע למצב שאתה עובד כמשק מים סגור וכל מה שאתה מקבל כהכנסות אתה מחזיר מחדש למערכת, שזה לא היה בעבר. יש לך בעיה קשה עם התאגידים, אתה לא מצליח עדיין לצאת מזה. זה משק שמטלטל ומוסיף, עוד לא טיפלת בו כפי שצריך. ועכשיו, אחד הדברים הנוספים שיש, איך אתה מטפל בתעריף. רבותי, זה סיפור. תנו למשרד האנרגיה את האפשרות המקצועית, את הסמכות, חלק הוא ויכוח פוליטי, חלק הוא ויכוח מקצועי, אנחנו - - -

מאיר כהן (יש עתיד):

מחירי המים הם לא ויכוח פוליטי אדוני, זו שאלה - - -

שר האנרגיה והמים עוזי לנדאו:

מחירי המים הם בוודאי גם ויכוח פוליטי.

מאיר כהן (יש עתיד):

כשהקשישה צריכה לשלם מתוך 1,400 שקלים, כשקשיש בדימונה צריך לשלם 300 שקלים מחיר מים מתוך קצבה של 1,400 שקלים נוסף על תרופות, זה לא שאלה פוליטית, זה שאלה של חיים תאמין לי. ואתה מכיר את זה, היית שם.

שר האנרגיה והמים עוזי לנדאו:

חבר הכנסת כהן, אני מכיר את זה, אני הייתי שם, אני חושב שחשבונות מים לא מגיעים ל-300 שקלים לקשישים.

מאיר כהן (יש עתיד):

אוהו.

שר האנרגיה והמים עוזי לנדאו:

עוד דבר, לגבי אוכלוסיות מיוחדות, בדברים האלה צריך לטפל באופן נפרד. היתה חקיקה, היה מעורב בזה חבר הכנסת גפני בוועדת הכספים הקודמת, להחריג אוכלוסיות מסוימות שהן או דלות או כשמדובר בנכים או כשמדובר בחד-הוריות. הדברים האלה נעשים. חבר הכנסת כהן, יש עוד סוגיה אחת, אני מקווה שתצליחו לשכנע אותי גם מול רשות המים וגם מול רשות החשמל לעשות, להגיע למחיר דיפרנציאלי. במילים אחרות, כשמישהו משתמש עד כמות מסוימת, נקרא לזה מדרגה חברתית, יש לך מדרגת אמצע, שזה רוב הציבור משתמש - - -

מאיר כהן (יש עתיד):

יש את זה.

שר האנרגיה והמים עוזי לנדאו:

לא, אין לך, יש לך שתי מדרגות.

היו"ר בנימין בן-אליעזר:

אנחנו נעבור לשאלה הבאה.

שר האנרגיה והמים עוזי לנדאו:

ואני מציע שלוש מדרגות, שמדרגה אחת תהיה חברתית, בדיוק בעבור הקשיש בדימונה, שצריך לשלם הרבה פחות.

מאיר כהן (יש עתיד):

מקובל.

שר האנרגיה והמים עוזי לנדאו:

ואלה שמשקים דשאים ומשתמשים במים באורח נדיב, ישלמו הרבה יותר.

מאיר כהן (יש עתיד):

אין על זה ויכוח.

שר האנרגיה והמים עוזי לנדאו:

אדוני היושב-ראש, חברי הכנסת, תודה רבה.

היו"ר בנימין בן-אליעזר:

רגע, רגע, עוד לא גמרת. אני מזמין את חברת הכנסת שלי יחימוביץ לשאול את שאלתה.

שר האנרגיה והמים עוזי לנדאו:

אני רואה שעוד לא השבתי לך על הפקת חשמל.

יעל גרמן (יש עתיד):

כן, הפקת חשמל.

שר האנרגיה והמים עוזי לנדאו:

ברשותך, חברת הכנסת, בתוכנית שלנו לאנרגיות מתחדשות היינו אמורים להגיע כבר ב-2014 ל-26 מגוואט חשמל מרוח. לצערי, זה לא הסתייע למרות שכבר לפני שלוש שנים היינו בקשר עם יזמים שכבר ניגשו להשקיע בתוכנית שעניינה 150 מגוואט חשמל, 150 או 160, 158, ברמת-הגולן בלבד. הדבר הזה לא מסתייע בעיקר בגלל קשיים גדולים ביותר שאנחנו נתקלים בהם כשאנחנו מנסים את הדברים האלה ישיר מול מערכת הביטחון. במילים אחרות, לצה"ל או למערכת הביטחון יש דרישות ניכרות ביותר, אני לא רוצה כרגע להטיל אשמה או דברים מהסוג הזה, אבל בוודאי העיקריות הן סיבות תכנוניות. אלה הן הסיבות.

היו"ר בנימין בן-אליעזר:

אוקיי.

שר האנרגיה והמים עוזי לנדאו:

ולצערי הרב, סיבות תכנוניות אחרות זה כשאת צריכה לעתים להגיע למצב שבו אפילו בשביל לתקוע עמוד, כדי לבצע בחינה של משטר רוחות, את צריכה לעבור הליכי תכנון מהסרטים ועל זה לא הצלחנו עדיין להתגבר, לא עם - - - ישראל, לא עם ועדות מחוזיות וגם לא עם ועדות מקומיות.

היו"ר בנימין בן-אליעזר:

תודה. בבקשה, חברת הכנסת שלי יחימוביץ.

שלי יחימוביץ (העבודה):

אדוני השר, שאלתי היא בעניין ועדת-צמח, שאתה וראש הממשלה מיניתם לבדיקת מדיניות הממשלה בנושא משק הגז הטבעי. על-פי המסקנות וההמלצות שפורסמו בספטמבר אשתקד, המלצתם לאפשר ייצוא גז בשיעורים מאוד מאוד גדולים, 500 מיליארד BCM, שזה מיליארד קוב. אחרי ההמלצות שלכם התברר שהערכות הבסיס לא היו ממש מדויקות, חלק מהקידוחים הכזיבו, התברר שהצרכים של משק הגז, של התעשייה הישראלית, של המשק הישראלי הם גדולים מן הצפוי. ושאלתי היא, האם נוכח המידע החדש, הממצאים החדשים, האם יש בכוונת הוועדה לשנות את המלצותיה כך שלפחות בשנים הראשונות לא יהיה ייצוא גז מישראל כדי לאפשר את כל צרכי התעשייה ומשקי-הבית ומשק החשמל במדינת ישראל, שכמובן יאפשרו עצמאות אנרגטית חסרת תקדים ופריחה ושגשוג של התעשייה, והאם אתם מתכוונים לשקול מחדש את המלצותיכם בנושא ייצוא הגז ולפחות בשנים הראשונות לא לאפשר יצוא כזה? תודה רבה.

שר האנרגיה והמים עוזי לנדאו:

חברת הכנסת יחימוביץ, במסקנות ועדת צמח מדובר על כך שמדינת ישראל מבטיחה לעצמה את 25 השנים הבאות מבחינת הכמויות הזמינות לנו לצורך – לפני שמתחילים לייצא גז. ומגבלה נוספת, אם הזיכרון שלי איננו מטעני, זה שלפחות 50% מן המאגרים הגדולים – מכל מאגר – צריך להיות מיועד לצריכה מקומית, לפני שניגשים לייצוא. לכן, לפני שאנחנו יודעים שלרשותנו עומדת הכמות הזאת, לא יהיה ייצוא.

לעניין הדיון במסקנות ועדת צמח, ואין זה – לא משנה, הרי ברור לגמרי שחלק מן הקידוחים שהיו – חלקם יצליח, חלקם לא יצליח. זה טבע העולם בתחום הזה, זה טבע המשק. כשנגיע לדיון בממשלה – ואני מניח שזה יהיה מיד לאחר שהממשלה הזאת תקום – לטעמי, מעבר לתקציב, זה הנושא הראשון במעלה שהממשלה תצטרך לדון בו. אנחנו מחזיקים, ככה, על בלי-מה, משק שמשקלו מיליארדים רבים, שיכול לשמש זרז גדול בתקופה הכלכלית הלא-פשוטה שלפנינו, ולכן גם הסוגיות האלה יעלו. אני מניח שהטענות – כפי שאת מעלה כרגע, שמא לא יישאר לנו מספיק גז, יעלו. אני - - -

שלי יחימוביץ (העבודה):

אפשר להבין מדבריך שכל עוד לא יהיה ביטחון שצורכי משק הגז הישראלי מולאו, לא יהיה ייצוא גז ממדינת ישראל?

שר האנרגיה והמים עוזי לנדאו:

- - - בכך שכל עוד אין ביטחון – נדמה לי ברשימה של ועדת צמח של 25 השנים הקרובות – אנחנו יודעים שיש לנו גז, ואגב, זאת תקופה נעה קדימה, ונדמה לי שהמספר הראשון שהם נקבו, נכון לרגע זה, זה 450 B.C.M. – מיליארד מטרים מעוקבים - -

שלי יחימוביץ (העבודה):

כן.

שר האנרגיה והמים עוזי לנדאו:

- - והם יצאו מתוך הנחה שהכמות שאפשר לייצא היא 350 ומעלה. כרגע, כבר, לפי מה שיש. ברגע זה, או: נכון לרגע זה, אלה הם – זו נקודת המוצא שלנו.

שלי יחימוביץ (העבודה):

אם כן, מדוע לנקוב במספרים, כשהבסיס, בסיס הנתונים - - - השתנה, בדיעבד?

שר האנרגיה והמים עוזי לנדאו:

אני עוד לא רואה שבסיס הנתונים השתנה.

שלי יחימוביץ (העבודה):

- - -

שר האנרגיה והמים עוזי לנדאו:

- - - יצאו מתוך הנחה שבכל האגן המזרחי של הים התיכון יש בערך 1,400 – סליחה, יש 3,500 – בערך 3,500 – B.C.M., ומתוך זה כ-40% למדינת ישראל, שזה בערך 1,400 B.C.M., ומתוך זה, מה שכבר מצאנו בעין, אף שחלקו לא הוכרז כתגלית, זה בערך 800, ויצאו מתוך הנחה שמה שכבר יש בעין, נדמה לי שזה עוד 100 או 150 יותר.

עכשיו, אין לי שום ספק שכאשר יתחיל הדיון בממשלה על הדברים האלה גם הסוגיות האלה יעלו, ואם יסתבר שאין לנו משהו, נצטרך לראות איך את המספרים האלה משנים. אבל זה לא מה שאני – שהובא לתשומת לבי ברגע זה.

אדוני היושב-ראש, שאלות נוספות.

היו"ר בנימין בן-אליעזר:

אני, כל מה שנותר לי זה רק להצטרף למסכת הברכות שקיבלת. ארבע שנים של עבודה, שבהן הצלחת לחולל מהפכה – גם בתחום המים, גם בתחום האנרגיה, ועל כך אני מברך אותך ומאחל לך המשך הצלחה.

אגב, תרשה לי, כאחד שהיה פעמיים שר התשתיות, להזדהות, לפחות, עם השאלה של חברת הכנסת יעל גרמן. אני חושב ששנינו יודעים שבעצם הבעיה המרכזית שלך זה האוצר, ולא משהו אחר - -

ראובן ריבלין (הליכוד ביתנו):

הוא רמז על כך - - -

היו"ר בנימין בן-אליעזר:

- - ואותם אזרחים, שעמדו, בשנים הכי קשות, בנטל של הבצורת, ושילמו את המחיר היקר, הגיע הזמן שקצת יניחו להם ויעשו להם קצת הנחה. אז אם זה עוזר, אני מצרף את המלצתי לך בכך שאני אומר לך: אל תחשוש מהם. אתה, בסיכומו של עניין, נבחרת על-ידי הציבור כדי גם לייצג אותו.

שר האנרגיה והמים עוזי לנדאו:

אדוני השר, קודם כול, תודה על הברכות.

היו"ר בנימין בן-אליעזר:

אני לא שר, אני - - -

שר האנרגיה והמים עוזי לנדאו:

אני לא - - -

תשמע, כמו הנשיא בארצות-הברית, כמו שגריר בישראל, פעם שגריר, פעם נשיא, תמיד שר, אדוני השר. חוץ מזה, אני גם צריך לדאוג לעצמי באיזושהי צורה.

הדבר השני זה לגבי משרד האוצר: אני לא רציתי להיכנס כאן, בדיון הזה, להתחיל להיכנס לחשבונות פנימיים. כל מה שהיה לי חשוב זה בוודאי להביא לתשומת לב חברי הכנסת, בוודאי החדשים, את הקושי הגדול ביותר בתוך המערכת הממשלתית. בתוך המערכת הממשלתית. ואני רוצה לקוות שכאשר נגיע כרגע לממשלה חדשה, גם אם לא נגיע לממשלה חדשה, צריכים חברי הכנסת לדעת ולהבין שחיוני לשנות את שיטת הממשל בתוך הממשל. בתוך הממשלה. אחרת ניקלע למצב ש – הממשלה יכולה להחליט מה שהיא רוצה, אבל בסוף הפקידות תבצע את מה שהיא - - -

היו"ר בנימין בן-אליעזר:

אתה מתכוון לומר שמי שיש לו האחריות, שתהיה לו גם הסמכות.

שר האנרגיה והמים עוזי לנדאו:

בלי שום ספק. תודה רבה.

היו"ר בנימין בן-אליעזר:

שיהיה בהצלחה.